title: Valtakunnansali

text: Valtakunnansalien omistus on Suomessa hoidettu maakunnallisten yhdistysten kautta. Paikallisseurakunnat eivät siis omista saleja, vaikka ne ovat ne itse maksaneet.


title: Valtakunnansali

text: Valtakunnansalien koko ja ulkoasu vaihtelee. Ne ovat yleensä yksinkertaisia, vaatimattomia ja käytännöllisiä. Käytännöllisyys on kuitenkin kaikkein tärkein piirre. Koska Jehovan todistajat eivät käytä kuvia tai uskonnollisia symboleja uskonnon harjoittamisessaan, niitä ei ole myöskään valtakunnansalilla. Seinällä on vuositeksti, joka on sama kaikissa Jehovan todistajien seurakunnissa ympäri maailman. Heinäkuusta 2014 lähtien salien ulkoseinään on kiinnitetty todistajien verkkosivuston "JW.org":in mainoskyltti.


title: JK Maag

text: Jalgpalliklubi Maag Tartu on entinen jalkapalloseura Tartosta, Virosta. Suurimman osan ajastaan, vuosina 1990–2005, se tunnettiin nimellä Merkuur. Kaudeksi 2007 seura yhdistyi toisen tarttolaisseuran, Tammekan kanssa ja muodosti JK Maag Tammekan, joka pelaa Viron pääsarjassa Meistriliigassa.


title: JK Maag

text:
"* Nimellä JK Maag Tartu"
"** Yhdistyi Tammeka Tartun kanssa Maag Tammeka Tartuksi"


title: Ludwig von Köchel

text: Ludwig Ritter von Köchel (14. tammikuuta 1800 Stein – 3. kesäkuuta 1877 Wien) oli itävaltalainen musiikkitieteilijä, kirjailija, säveltäjä, kasvitieteilijä ja julkaisija. Hänet tunnetaan parhaiten Wolfgang Amadeus Mozartin teosten luetteloijana.


title: Ludwig von Köchel

text: Köchel opiskeli lakia Wienissä ja toimi 15 vuoden ajan arkkiherttua Karl von Österreich-Teschenin neljän pojan yksityisopettajana. Hänet palkittiin aatelisarvolla ja runsaalla määrärahalla, jonka turvin hän vietti loppuelämänsä yksityisenä tutkijana. Köcheliä arvostettiin elinaikanaan suuresti hänen kasvitieteellisistä tutkimuksistaan. Kasvitieteen lisäksi hän oli kiinnostunut geologiasta ja mineralogiasta ja oli myös suuri musiikin ystävä.


title: Ludwig von Köchel

text: Vuonna 1862 hän julkaisi kronologisesti järjestetyn luettelon Mozartin teoksista. Köchelin luettelo oli mittakaavaltaan ja tasoltaan laajin siihen mennessä julkaistu. Korjattuja laitoksia on julkaistu useita myöhemmin. Mozartin teoksiin viitataan nykyään usein Köchelin numerolla (esim. KV 626 tarkoittaa Mozartin Requiemia).


title: Ludwig von Köchel

text: Köchel järjesti myös Mozartin teokset 24 luokkaan, joita Breitkopf & Härtel käytti julkaistessaan ensimmäisen täydellisen laitoksen Mozartin teoksista vuosina 1877–1905 (hanketta oli rahoittamassa osittain Köchel itse).


title: Altdorf

text: Altdorf on Urin kantonin pääkaupunki Sveitsissä. Altdorfin kylä sijaitsee Reussjoen varrella, Vierwaldstätterseejärven kaakkoispäässä, noin 450 metrin korkeudella merenpinnasta. Kaupungin pinta-ala on 10,21 neliökilometriä, ja vuoden 2014 lopulla siellä asui 9 141 ihmistä.


title: Altdorf

text: Erityisesti Altdorf tunnetaan paikkana, jossa tarinan mukaan Wilhelm Tell ampui omenan poikansa pään päältä.


title: Olga Nikolajevna Romanova

text: Suuriruhtinatar Olga Nikolajevna Romanova (s. 15. marraskuuta 1895 – 17. heinäkuuta 1918) oli Venäjän tsaari Nikolai II:n vanhin tytär.


title: Olga Nikolajevna Romanova

text: Olga Nikolajevna Romanova syntyi vuonna 1895 Aleksanterinpalatsissa Tsarskoje Selossa. Hovineiti Anna Virubovan mukaan Olga oli luonteeltaan tsaarittaren kaltainen: järkähtämättömän oikeudenmukainen ja rehellinen, mutta myös hyvin itsepäinen ja suorasukainen. Olga kirjoitti mielellään runoja ja oli erittäin musikaalinen. Hänellä oli myös erinomainen lukupää ja hyvä muisti, kuten isällään Nikolai II:lla.


title: Olga Nikolajevna Romanova

text: Olga Nikolajevna sai surmansa muun tsaariperheen tavoin 17. heinäkuuta 1918, kun Venäjällä vuotta aiemmin vallan ottaneet bolševikit järjestivät teloitusryhmän surmaamaan tsaarin ja tämän perheen Ipatjevin talossa Jekaterinburgissa. Neuvostoliiton salaisten arkistojen avauduttua tuli päivänvaloon muun muassa teloitusta johtaneen Jakov Jurovskin muistiinpanot. Niissä oli yksityiskohtaisesti selostettu Romanovien salaisen haudan paikka Jekaterinburgissa. Hauta oli metsätiehen, kohtaan mihin auto upposi, hätäisesti lapioilla kaivettu matala kuoppa.


title: Olga Nikolajevna Romanova

text: Hauta löydettiin vuonna 1991 ja siirrettiin katedraaliin Pietariin vuonna 1998.


title: Altmühl

text: Altmühl on noin 220 kilometriä pitkä Tonavan sivujoki. Altmühl saa alkunsa lähteestä Baijerissa. Joki kulkee Treuchtlingenin, Eichstättin ja Beilngriesin kaupungin kautta, minkä jälkeen se on yhdistetty Ludwigin kanavalla Reiniin Mainin kautta. Joki yhdistyy Tonavaan Kelheimin kohdalla.


title: Altmühl

text: Kauneudestaan kuuluis jokilaakso on kansallispuisto.


title: Johannes Althusius

text: Johannes Althusius (1563 Diedenshausen – 12. elokuuta 1638 Emden) oli saksalainen lakimies ja valtioteoreetikko. Hän oli eräs merkittävimmistä nykyaikaisen demokratian uranuurtajista. Hän perusti kansansuvereniteettiopin. Hänen oppinsa mukaan hallitsija saa vallan kansalta, ja tämän luopuessa siitä se palautuu kansalle. Althusius julkaisi ensi kertaa vuonna 1603 teoksensa "Politica Methodice Digesta", josta viimeisimmän version vuonna 1614.


title: Lapsen hyväksikäyttö

text: Lapsen hyväksikäytöllä tarkoitetaan lapsen kohtelemista hänen ihmisarvonsa vastaisesti ja hyväksikäyttäen hänen kehittymättömyytensä ja suojattomuutensa sekä riippuvaisuutensa tuomaa mahdollisuutta alistaa hänet aikuisen tarpeiden ja lapselle vahingollisen toiminnan kohteeksi. Lapsen hyväksikäyttö on osa lapsen kaltoinkohtelua.


title: Iisakinkirkko

text: Iisakinkirkko () on Pietarin tunnetuimpia nähtävyyksiä. Ortodoksisen Iisakinkirkon rakentaminen kesti neljäkymmentä vuotta 1818–1858, mistä suomen kieleen on jäänyt ikuisuushanketta tarkoittava ilmaisu: ""rakentaa kuin Iisakinkirkkoa"". Kirkolla oli aikoinaan katedraalin asema.


title: Iisakinkirkko

text:
Iisakinkirkko on maailman neljänneksi korkein kupolirakennus (101,5 metriä), Rooman Pietarinkirkon, Lontoon St Paulin katedraalin ja Firenzen Santa Maria del Fiore -tuomiokirkon jälkeen, ja sen joka puolelta kaupunkia näkyvään kultakupoliin on käytetty sata kiloa kultaa. Rakennus edustaa uusklassismia ja korinttilaista tyyliä. Se on ulkonaisesti kreikkalaisen ristin muotoinen keskeiskirkko, mutta sisätilaltaan keskeiskirkon ja basilikan välimuoto.
Kirkko on saanut nimensä bysanttilaisesta munkista, Pyhästä Iisak Dalmatialaisesta, jonka muistopäivänä (30. toukokuuta) Pietari I oli syntynyt. Iisak oli Romanovin suvun suojeluspyhimys.


title: Iisakinkirkko

text: Alkuperäinen Iisakinkirkko oli pieni puukirkko, jossa Pietari I ja Katariina I vihittiin vuonna 1712. Se sijaitsi lähellä Amiraliteettia. Seuraava kivestä tehty rakennus nousi nykyiselle Dekabristien aukiolle Vaskiratsastajan paikalle, mutta tulipalo vaurioitti sitä ja se purettiin pian. Kolmannen kirkon rakensi Antonio Rinaldi kauemmas Nevajoesta nykyiselle paikalle, mutta se alkoi sortua soisessa maastossa ja työt keskeytettiin. Auguste de Montferrand (1786–1858) sai tehtäväkseen suunnitella uuden, entistä komeamman Iisakinkirkon, joka on järjestyksessä neljäs samanniminen rakennus Pietarissa. Hanke venyi, eikä kirkko ehtinyt valmistua hänen elinaikanaan.


title: Iisakinkirkko

text: Lokakuun vallankumous tiesi lopun alkua kirkolliselle toiminnalle. Neuvostovalta sulki kirkon 1928, ja se jäi rappiolle. Paljon esineistöä siirrettiin muualle. Leningradin piirityksen aikana rakennus kärsi vahinkoja kranaattitulesta, jonka jäljet ovat vieläkin nähtävissä portiikkien punagraniittisissa pylväissä. Sodan alkaessa kirkon kullatut kupolit maalattiin tummanharmaiksi, jotta ne eivät toimisi vihollisen maamerkkeinä.


title: Iisakinkirkko

text: Kirkosta tehtiin 1931 ateismin museo, jollaisena se toimi vuoteen 1986. 1950- ja 1960-luvuilla suoritettiin mittavat kunnostustyöt. Kupolien sota-aikainen maalaus poistettiin tässä yhteydessä.


title: Iisakinkirkko

text: Vuodesta 1990 alkaen katedraalissa on jälleen pidetty jumalanpalveluksia säännöllisesti, tosin kirkon pääalttarilla vain suurina juhlapyhinä (kuten pääsiäisenä). Katedraalissa ollut Foucault’n heiluri on nyttemmin poistettu.


title: Iisakinkirkko

text: Vuonna 2015 Venäjän ortodoksinen kirkko olisi halunnut sen omaan käyttöönsä, mutta Pietarin kaupunki ja museon johto vastustivat, ja se jäi museoksi. Tammikuussa 2017 Pietarin kaupunki ilmoitti, että kirkko siirtyy valtiolta Moskovan patriarkaatille.


title: Iisakinkirkko

text: Kirkon koristeluun osallistuivat aikansa kuuluimmat venäläiset tai venäläistyneet taiteilijat: kuvanveistäjät Ivan Vitali, Pjotr Klodt, Nikolai Pimenov, maalarit Karl Brjullov, Fjodor Bruni. Alkuperäiset öljymaalaukset alkoivat hyvin varhaisessa vaiheessa tuhoutua kosteudesta, ja ne korvattiin myöhemmin mosaiikeilla. Kirkon interiööri on, toisin kuin ulkopuoli, hyvin rikkaasti koristeltu marmorilla, malakiitilla ja lasuriitilla. Kirkon ulko-ovet ovat kopio Lorenzo Ghibertin Firenzen kastekappeliin tekemistä ovista.


title: Iisakinkirkko

text: Kirkon alttari-ikonina on ylösnoussutta Kristusta esittävä, joskus maailman suurimmaksi väitetty lasimaalaus.


title: Jack Bauer

text: Jack Bauer on Kiefer Sutherlandin esittämä kuvitteellinen hahmo televisiosarjassa "24". Jack on sarjan päähenkilö, joka työskentelee Yhdysvaltain terrorisminvastaisen viraston CTU:n Los Angelesin yksikössä ja joutuu estämään Yhdysvaltain maaperälle kohdistuneita terrori-iskuja. Jack uskoo tarkoituksen pyhittävän keinot, joten hän ei epäröi valehdella, kiduttaa, kiristää, salamurhata ja jopa uhrata liittolaisensa pelastaakseen Yhdysvallat terrorismilta.


title: Jack Bauer

text: Jack Bauer syntyi 18. helmikuuta 1966 Santa Monican kaupungissa Kaliforniassa, Yhdysvalloissa. Hänen isänsä oli BXJ Technologies -yrityksen perustaja ja toimitusjohtaja Phillip Bauer, joka olisi halunnut Jackistä seuraajansa yrityksen johdossa. Jack ei kuitenkaan ollut kiinnostunut liikemaailmasta, joten yrityksen toimitusjohtajaksi nousi hänen veljensä Graem. Jack suoritti alemman yliopistotutkinnon englanninkielisestä kirjallisuudesta Kalifornian yliopistossa, minkä jälkeen hän siirtyi Yhdysvaltain maavoimille ja pääsi Delta Force -erikoisjoukkoihin. Armeijan jälkeen Jack työskenteli Los Angelesin poliisilaitoksen SWAT-erikoisjoukossa ja keskustiedustelupalvelu CIA:n agenttina. CTU:n Los Angelesin osaston päällikkö Christopher Henderson värväsi Jackin töihin CTU:ssa. Jackillä oli vaimo Teri Bauer ja tytär Kimberly ”Kim” Bauer.


title: Jack Bauer

text: Ensimmäisellä tuotantokaudella Jack Bauer estää Yhdysvaltain demokraattisen puolueen presidenttiehdokas David Palmerin salamurhayrityksen, jonka oli laatinut palkkatappaja Ira Gaines. Jack pelastaa Palmerin, mutta Teri ja Kim kidnapataan. Jackin tutkimuksissa paljastuu, että Gainesin oli värvännyt kuolleeksi luultu serbialainen sotarikollinen Victor Drazen, jonka Bauer oli näennäisesti tappanut Kosovossa senaattori Palmerin valtuuttamassa operaatiossa. Drazenin pojat vapauttavat isänsä salaisesta vankilalaitoksesta, minkä jälkeen Jack joutuu Drazenien vangiksi ja hänet kiristetään tappamaan Palmer. Jack lavastaa Palmerin salamurhan, eliminoi Drazenit ja pelastaa Kimin terroristeilta, mutta hänen työtoverinsa Nina Myers paljastuu Drazeneille työskennelleeksi vakoojaksi. Nina tappaa Terin ja joutuu epäonnistuneen pakomatkan päätteeksi vangituksi.


title: Jack Bauer

text: Toisella kaudella vaimonsa kuolemasta järkyttynyt Jack on eronnut CTU:n palveluksesta, kunnes terroristijohtaja Syed Ali uhkaa laukaista ydinpommin Los Angelesin keskustassa. Yhdysvaltain presidentiksi valittu David Palmer kutsuu Jackin töihin CTU:lle, minkä jälkeen Jack vangitsee Alin ja paikantaa ydinpommin. Pommi on kuitenkin ohjelmoitu räjähtämään, joten Jack päättää lennättää itsensä ja pommin lentokoneessa keskelle Mojaven autiomaata, jossa ydinräjähdys ei vaatisi ihmishenkien menetyksiä. Jackin työtoveri George Mason kuitenkin uhraa itsensä Jackin sijasta, minkä jälkeen CTU:n tutkimuksissa paljastuu, että ydinpommin toimitti terroristeille yhdysvaltalaisten liikemiesten salaliitto. Jack eliminoi salaliittolaisten johtajan Peter Kingsleyn.


title: Jack Bauer

text: Kolmannella kaudella Jack on palannut töihin CTU:hun. Yhdysvaltain hallitukselle annetaan ilmoitus geenimuunnellun viruksen vapauttamisesta Yhdysvalloissa, ellei rikollispäällikkö Ramon Salazaria päästetä vapaaksi vankilasta. Bauer päättää estää viruksen vapauttamisen auttamalla Salazarin pakoon vankilasta. Meksikossa Bauer tekee liiton Salazarin veljesten kanssa ja yrittää ostaa viruksen asekauppias Michael Amadorilta, mutta Amador myy viruksen Nina Myersin edustamalle terroristijärjestölle. Salazar saa surmansa Yhdysvaltain armeijan hyökkäyksessä ja Jack kostaa vaimonsa kuoleman ampumalla Ninan. Lopulta Amador myy viruksen entiselle MI6-agentti Stephen Saundersille. Saunders eliminoi Amadorin ja levittää viruksen hotelliin Los Angelesissa, kunnes Jack vangitsee Saundersin ja viruksen levittäminen ympäri Yhdysvaltoja estetään. Viruksen tappaman Jackin työtoverin Gael Ortegan vaimo kuitenkin surmaa Saundersin, jonka kätyri päättää levittää virusta paikallisessa koulussa. Jack kuitenkin tappaa terroristin ja presidentti Palmer kertoo hänelle, ettei hän kriisin seurauksena ryhdy toiselle presidenttikaudelle.


title: Jack Bauer

text: Neljännellä kaudella Jack on eronnut CTU:sta ja saanut uuden työpaikan puolustusministeri James Helleriltä. Terroristijohtaja Habib Marwan kidnappaa Hellerin ja aikoo teloittaa tämän televisiolähetyksessä. Jack pelastaa Hellerin, mutta Marwan kaappaa ohjelmointilaitteen, jonka avulla hän ylikuormittaa Yhdysvaltain ydinvoimaloiden reaktorit. Kun Jack estää ydinonnettomuuden, terroristit ampuvat alas Air Force Onen, minkä seurauksena presidentti John Keeler haavoittuu vakavasti ja uudeksi presidentiksi nousee varapresidentti Charles Logan. Jack murtautuu Kiinan suurlähetystöön ja kaappaa insinöörin, joka kertoo Marwanin suunnitelmista. Kiinan suurlähettiläs kuitenkin kuolee, minkä seurauksena presidentti Logan päättää eliminoida Jackin, jotta Kiinan viranomaiset eivät voisi kaapata häntä. Bauer tappaa Marwanin, mutta David Palmer antaa hänelle varoituksen salaisen palvelun agentista, joka on määrätty surmaamaan Jack. Jack lavastaa kuolemansa ja aloittaa uuden elämän.


title: Jack Bauer

text: Viidennellä kaudella yhdysvaltalaisten poliitikkojen ja liikemiesten salaliitto murhaa David Palmerin ja lavastaa Jackin salamurhaajaksi, minkä seurauksena tämä päättää todistaa syyttömyytensä löytämällä salaliittolaisten johtajat. Tutkimusten aikana Jackille osoittautuu, että Palmer murhattiin, koska tämä olisi paljastanut salaliittolaisten suunnitelman myydä venäläisille terroristelle hermokaasua. Jackille paljastuu vanhan toverinsa Christopher Hendersonin osallisuus salaliitossa. Venäläisterroristien johtaja Vladimir Bierko päättää levittää hermokaasua Los Angelesissa. Bauer eliminoi Hendersonin ja Bierkon, mutta salaliiton johtajaksi paljastuu presidentti Logan. Presidentin vaimon Marthan avulla Jack saa presidentin tunnustamaan osallisuutensa, jolloin salainen palvelu pidättää Loganin. Jack ei kuitenkaan tiedä veljensä Graemin manipuloineen presidenttiä salaliitossa. Kriisi on päättynyt, mutta kiinalaiset kidnappaavat Jackin ja kuljettavat tämän pois Yhdysvalloista.


title: Jack Bauer

text: Kuudennella kaudella presidentti Wayne Palmer neuvottelee Jackin Kiinasta takaisin Yhdysvaltoihin ja luovuttaa tämän arabiterroristi Abu Fayedille, joka on luvannut vastapalveluksena paljastaa Yhdysvaltoihin kohdistuneiden pommi-iskujen suunnittelijan. Jack toimitetaan Fayedille ja terroristi paljastaa pommi-iskujen suunnittelijaksi terroristijohtaja Hamri Al-Assadin. Fayed kuitenkin paljastaa Jackille suunnitelleensa pommi-iskut ja huijanneen yhdysvaltalaiset eliminoimaan terrorismista luopuneen Assadin, joka oli saapunut Yhdysvaltoihin estääkseen Fayedin toiminnan. Jack pakenee terroristeilta ja pelastaa Assadin yhdysvaltalaisilta, mutta Fayed on saanut haltuunsa viisi neuvostoliittolaista ydinasetta. Jack saa selville veljensä Graemin osallisuudesta pommien päätymisessä terroristeille, mutta heidän isänsä Phillip Bauer murhaa Graemin. Bauer paikantaa loput pommeista ja tappaa Fayedin, mutta kiinalaiset kiristävät hänet varastamaan pommeista piirilevyn, jolla Kiina voisi murtautua Venäjän tietojärjestelmiin. Venäjä uhkaa Yhdysvaltoja sotatoimilla, mutta Jack onnistuu tuhoamaan piirilevyn ja kiinalaisten kanssa juonitellut Phillip saa surmansa.


title: Jack Bauer

text: "" -elokuvassa Jack on paennut Yhdysvalloista Afrikan Sangalaan, jottei hänen tarvitsisi olla oikeudessa lukuisten kidutusten takia. Hän auttaa ystäväänsä Carl Bentonia tämän poikakoulussa. Sangalassa on käynnissä vallankumous ja nuoria poikia värvätään kenraali Juman vallankumoukselliseen armeijaan. Kun kohteeksi sattuvat Bentonin koulun pojat, Jackin on autettava poikia pakenemaan Sangalasta. Benton saa surmansa paossa, mutta Bauer onnistuu pakenemaan lasten kanssa Sangalasta.


title: Jack Bauer

text: Seitsemännen tuotantokauden alussa CTU on lakkautettu ja Jack on oikeuden kuultavana kidutuksistaan, kunnes FBI:n agentti Renee Walker pyytää tämän apua jäljittämään yhä elossa oleva Tony Almeida, joka työskentelee terroristeille. Tony on kuitenkin mukana Bill Buchananin ja Chloe O’Brianin peiteoperaatiossa paljastaa Yhdysvaltain hallituksessa oleva salaliitto. Salaliitto paljastuu, mutta esille tulee suurempi uhka bioaseesta, jonka Starkwood-yhtiö on valmistanut ja salakuljettanut Sangalasta Washingtoniin. Jack altistuu bioaseelle, johon ei ole selvää parannuskeinoa. Kun bioaseuhka on pysäytetty, Jack aikoo kuolla rauhassa. Hänen tyttärensä Kim kuitenkin puuttuu asiaan, sillä Jackilla on Teri-niminen lapsenlapsi. Kim pelastaa isänsä antaen tälle uusia kantasoluja.


title: Jack Bauer

text: Kahdeksannella kaudella Jack viettää aikaansa Kimin ja lapsenlapsensa kanssa, kunnes Kim onnistuu vakuuttamaan Jackin auttamaan CTU:ta selvittämään presidentti Omar Hassanin salamurhayritys. Jack saa selville pommimiehen olleen yksi turvallisuushenkilöistä, ja Jack tappaa terroristin pelastaen Hassanin. Hassanin veljen Farhadin osoittauduttua osalliseksi tapahtumaan ja ydinpolttoaineen salakuljettajaksi Jack ja Renee soluttautuvat Farhadin joukkoihin estääkseen tämän aikeet, mutta Samir Mehrad nappaa heidät ja surmaa Hassanin. Renee kuolee tarkka-ampujan luodista, ja Jack kuulustelee CTU:n myyrää Dana Walshia. Presidentti Allison Taylor vangitsee Jackin, joka kuitenkin onnistuu pakenemaan kuljetuksen aikana ja saa selville venäläisten agenttien olleen osallisena Hassanin kuolemaan. Jack tappaa agentit ja saa yhteyden Charles Loganiin, joka oli tehnyt liiton Venäjän presidentin kanssa. Jack aiotaan teloittaa, mutta Taylor säästää hänet. Chloe ja Taylor järjestävät Jackille aikaa jotta tämä voisi paeta maasta eikä joutuisi venäläisagenttien käsiin. Lopuksi Jack pyytää Chloea suojelemaan Kimiä ja perhettään.


title: SCADA

text: SCADA () on tietokoneohjelmistotyyppi, joka tunnetaan ehkä paremmin nimillä valvomo-ohjelmisto tai PC-valvomo. Valvomossa on tietokoneella toteutettu graafinen käyttöliittymä automaatiojärjestelmiin. Automaation valvomo voidaan toteuttaa myös ilman valvomo-ohjelmistoa ohjelmoitavien logiikoiden (Programmable Logical Contol, PLC) työkaluilla. Tässä ratkaisussa on rajoittuneet tiedon talletus ja -välitysmahdollisuudet, jolloin nämä eivät ole SCADA-järjestelmiä, vaan käyttöliittymäsovelluksia (Human-Machine Interface HMI). Kaupallisesti tarjolla olevissa valvomo-ohjelmistoissa on valmiita liittymiä suurimpaan osaan yleisesti käytössä olevista PLC-pohjaisista koneohjauksista (logiikkaohjauksista). Koneohjauksien ja SCADA-järjestelmien välisessä tiedonsiirrossa on useita eri standardeja, yksi eniten käytetyistä on OPC. Valvomo-ohjelmistot tulivat markkinoille 1970-luvulla. Valvomoihin liittyy yleensä myös tietokanta, johon kerätään mittaustiedot.


title: SCADA

text: Valvomo-ohjelmisto pystyy lukemaan liittymän kautta ohjelmoitavan logiikan muistia ja rekistereitä. Ohjausjärjestelmissä työnjako SCADA-ohjelman ja logiikkaohjelman välillä tehdään niin, että logiikkaohjaus pystyy hoitamaan koneen toiminnan ilman SCADA-ohjelmaa ainakin työsekvenssin loppuun. Tuotteen vaihtuessa voidaan valvomosta lähettää uusi resepti tai muuttaa asetuksia seuraavalle kappaleelle. Valvomoissa on monipuoliset grafiikkatyökalut, jotta sillä voidaan toteuttaa tehokkaita graafisia käyttöliittymiä (GUI). Valvomolla on mahdollisuus lukea mittausta logiikan kautta yhtä nopeasti kuin logiikka saa mittaustiedon, mutta tiedonsiirtoväylistä ja käyttöjärjestelmistä aiheuttamista viiveistä johtuen PC-valvomojärjestelmät ovat harvoin täysin reaaliaikaisia.


title: SCADA

text: Tehtaan ohjausjärjestelmät jaetaan usein kolmeen tai neljään hierarkkiseen tasoon. Alimpana ovat koneiden ohjauksesta vastaavat ohjelmoitavat logiikat. Seuraavalla tasolla ovat valvomo-ohjelmisto, jotka siirtävät ylimmällä tasolla ohjaushierarkiassa olevista toiminnanohjausjärjestelmästä (Enterprise Resource Planning ERP) tuotannonohjaukseen liittyvää tietoa resepteinä ja asetusarvoina logiikoille ja raportteina toiseen suuntaan. ERP-ohjelmistojen ja valvomojen välissä voi olla MES (Manufacturing Execution System) eli tuotannonohjausohjelmistojen taso, joilla tietoa muokataan paremmin ERP-järjestelmiin sopiviksi. Valvomo-ohjelmistot keräävät myös toteutumatiedon ja laadunvalvontaan tarvittavat tiedot. Näitä siirretään tarvittavissa määrin ylös MES- ja ERP-tasolle. Laajemmat laaturaportit voivat jäädä vain valvomo- tai MES-tasoille.


title: SCADA

text: Valvomoja käytetään kaikenlaisessa automaatiossa niin kiinteistöautomaatiossa, paperitehtaiden ja sähkönjakelun ohjauksessa kuin laivoissa ja ydinvoimaloissa. SCADA-järjestelmästä valvotaan prosessien käyttäytymistä sekä tehdään ohjauksia ja seurataan historiatietoja. Tärkein ominaisuus on prosessihälytysten näyttäminen ja käsittely.


title: SCADA

text: SCADA-ohjelmistojen markkinoilla on muutama suurempi maailmanlaajuinen toimittaja, jotka eivät ole sidottuja PLC-toimittajiin. Jokaisella suuremmalla automaatiojärjestelmien toimittajalla on myös oma valvomo-ohjelmistonsa. Lisäksi on olemassa hyvin kirjava markkina paikallisia tai joihinkin erikoisprosessien ohjaukseen erikoistuneita toimittajia.


title: Aschaffenburg

text: Aschaffenburg on teollisuuskaupunki Mainjoen varrella Baijerin osavaltiossa, Saksassa. Kaupunki sijaitsee noin 133 metrin korkeudella merenpinnasta. Sen pinta-ala on 62,57 neliökilometriä. Vuoden 2011 väestönlaskennassa siellä oli 67 359 asukasta.


title: Aschaffenburg

text: Aschaffenburg ei kuulu sitä ympäröivään Aschaffenburgin piiriin, mutta on sen hallinnollinen keskus. Kaupunki on Reinin—Mainin laivaliikenteen päätekohta.


title: Pin Ups

text: Pin Ups on vuonna 1973 julkaistu David Bowien albumi, jonka kaikki kappaleet ovat lainakappaleita. Kappaleiden alkuperäisiä esittäjiä ovat muun muassa The Who, The Yardbirds, Pink Floyd ja The Kinks. Bowie itse kertoo albumin takakannessa kappaleiden olevan hänen omia nuoruuden suosikkejaan vuosilta 1964–1967. Kannessa Bowien kanssa on 1960-luvun supermalli Twiggy. "Pin Ups" on viimeinen albumi, jolla Bowien taustayhtyeenä toimii The Spiders from Mars.


title: Pin Ups

text: Albumi oli Ison-Britannian listalla 21 viikkoa, parhaimmillaan sijoitus oli ensimmäinen. Vuonna 1983 se nousi uudelleen listalle, tällä kertaa viideksitoista viikoksi ja paras sijoitus oli 57. Heinäkuussa 1990 se saavutti jälleen listasijoituksen yhden viikon ajaksi ollen listan sijalla 52.


title: Pin Ups

text: Alun perin The Merseys -yhtyeen esittämä "Sorrow" julkaistiin singlenä ja kappale oli korkeimmillaan brittilistan sijalla 3. Singlen b-puolena oli "Amsterdam"


title: Pin Ups

text:
A-puoli
B-puoli


title: Liisi

text: Liisi on suomalainen naisen etunimi, Liisa-nimen muunnelma. Molemmat nimet ovat lyhentymiä Elisabetista (Eliseba, hepr. ”Jumala on valani” tai ”Jumala antaa avun”). Suomalaisessa almanakassa nimi Liisi on ollut vuodesta 1973, ja nimipäivä on 19. marraskuuta.


title: Liisi

text: Vuoden 2009 loppuun mennessä nimi Liisi on annettu 2 093 henkilölle.


title: Yamaha Vmax

text: Yamaha Vmax on V4-moottorinen tehokas custom-moottoripyörä. Sitä on valmistettu vuodesta 1985 alkaen, ja vuonna 2009 siitä tuli markkinoille uusi malli. Alkuperäisen mallin tarkka tyyppimerkintä on Yamaha VMX1200. Vmaxia valmistaa japanilainen Yamaha Corporation. Vmax oli nopein ns. varttimailin (402 m) saavuttanut sarjatuotantomoottoripyörä julkistettaessa. Vmaxin erikoisuus piilee moottorin polttoainejärjestelmään kehitetyssä V-boost-järjestelmässä. Moottorin käyntinopeudella 6 000 1/min jälkeen avautuu butterfly-tyyppinen läppä, jolloin jokainen sylinteri saa lähes kaksinkertaisen polttoaine/ilmaseoksen. Tätä voidaan verrata myös ns. vanhanaikaiseen "turbopotkuun".


title: Yamaha Vmax

text: Tämänhetkisessä Vmax-mallissa on 1679-kuutioinen, 16-venttiilinen (DOHC), nestejäähdytetty V4-moottori. Voimansiirtona on viisivaihteinen vaihteisto, märkä monilevykytkin ja toisiovetona on kardaani. Polttoaineensyöttönä on 54 mm ruiskurungot. Etujousitus on täysin säädettävä ja takajousi on monovaimennin, joka on myös täysin säädettävä. Runkomateriaalina on alumiini. Mallin värinä on grafiitti ja sitä tuo maahan Konekesko Oy.


title: Yamaha Vmax

text: Nämä tekniset tiedot ovat vuosimallista 2009.


title: Frank Lloyd Wright

text: Frank Lloyd Wright (8. kesäkuuta 1867 Wisconsin, Yhdysvallat – 9. huhtikuuta 1959) oli yksi 1900-luvun alkupuolen näkyvimpiä ja vaikutusvaltaisimpia arkkitehteja, ja häntä pidetään edelleen Yhdysvaltojen kaikkien aikojen kuuluisimpana arkkitehtina. Hänen töilleen on ominaista geometrinen selkeys.


title: Frank Lloyd Wright

text: Wright opiskeli muutamia lukukausia 1885 Wisconsinin yliopistossa Madisonissa. Siellä ei ollut arkkitehtuurin opetusta, joten hän meni insinöörilinjalle eli School for Engineeringiin. Hän keskeytti opinnot saamatta tutkintoaan valmiiksi, muutti Chicagoon vuonna 1887 ja aloitti työt arkkitehtitoimistossa.


title: Frank Lloyd Wright

text: Vuonna 1889 Wright meni naimisiin Catherine Tobinin kanssa. He saivat kuusi lasta.


title: Frank Lloyd Wright

text: Vuosina 1888–1893 Wright työskenteli Dankmar Adlerin ja Louis Sullivanin toimiston palveluksessa, mutta hänet irtisanottiin hänen jäätyään kiinni työn tekemisestä yrityksen ulkopuolella.


title: Frank Lloyd Wright

text: Wright perusti oman arkkitehtitoimiston ja rakensi talon Chicagoon Oak Parkiin. Hän aloitti niin sanottujen preeriatyylin asuintalojen ("Prairie Houses") suunnittelun, mitä hän jatkoi noin vuoteen 1910. Hän suunnitteli noin 50 preeriataloa. ”Preeriatalot” ovat matalia ja leveitä rakennuksia, joissa on loivat katot, selkeät ääriviivat, matalat savupiiput ja terassit. Ne rakennettiin käsittelemättömistä luonnonmateriaaleista. Wrightin mielestä inhimillisyyden piti olla läsnä ja keskeisenä kaikissa muodoissa ja niiden luomisessa.


title: Frank Lloyd Wright

text: Myöhemmästä preeriatyylistä Wrightin mestariteoksena pidetään Robie Housea, joka valmistui 1910. Rakennus teki syvän vaikutuksen moniin nuoriin eurooppalaisiin arkkitehteihin.


title: Frank Lloyd Wright

text:
Vuonna 1904 Wright suunnitteli naapurilleen Edwin Cheneylle talon ja rakastui tämän vaimoon Mamahiin. Wright oli ehtinyt olla jo yli kymmenen vuotta naimisissa. Kummankaan puolisot eivät suostuneet eroon, joten he ”karkasivat” yhdessä Eurooppaan. Asiasta syntyi Yhdysvalloissa valtava skandaali, joka tuhosi Wrightin mahdollisuudet työskennellä kotimaassa.
Arkkitehtuurin historian tutkijat ovat ihmetelleet, miksi Wright halusi mullistaa elämänsä. Yleisimmin syyksi on esitetty se, että Wright kyllästyi preeria-tyyliin. Tehtyään mahdollisimman monta erilaista preeriataloa Wright halusi siirtyä uusiin tyyleihin ja taloihin. Helpointa se olisi toisella mantereella. Elämä ei kuitenkaan alkanut Euroopassa hyvin: Wright ei saanut lainkaan suuria töitä, mikä turhautti häntä.


title: Frank Lloyd Wright

text: Vuonna 1910 Wrightin töitä esiteltiin kahdessa laajassa Ernst Wasmuthin julkaisemassa portfoliossa, jotka tunnetaan nimellä Wasmuthin portfoliot. Ne tekivät Wrightin töitä kansainvälisesti tunnetuiksi ja vaikuttivat kokonaiseen arkkitehtien sukupolveen. Wright vietti Euroopassa pari vuotta. Vuonna 1911 hän palasi Yhdysvaltoihin Wisconsiniin ja aloitti uuden kodin ja ateljee Taliesinin suunnittelun.


title: Frank Lloyd Wright

text: Elokuussa 1914 Wrightin ollessa Chicagossa palvelija, jolle Wright oli antanut potkut aiemmin, sytytti hänen studionsa Taliesinissa tuleen. Palvelija tappoi kirveellä seitsemän talossa ollutta. Vain kaksi henkilöä selvisi joukkomurhasta, näistä toinen auttoi sammuttamaan tulipalon. Menehtyneiden joukossa olivat muun muassa Mamah ja hänen kaksi lastaan.


title: Frank Lloyd Wright

text: Japanilaiset tilasivat Wrightilta suuren hotellin. Hän vierali maassa vuonna 1913 Mamahin kanssa. Pari vuotta tuhoisan tulipalon jälkeen, vuonna 1916 Wright muutti Japaniin viideksi vuodeksi uuden naisystävänsä, kuvanveistäjä Mirian Noelin kanssa. Imperial Hotel valmistui vuonna 1922. Samana vuonna Noel ja Wright menivät naimisiin, mutta liitto päättyi pian.


title: Frank Lloyd Wright

text: Kun Wright vuonna 1924 meni ystävänsä kanssa Chicagossa katsomaan oopperaesitystä, hän kohtasi tummatukkaisen montenegrolaisen tanssijan, Olga Ivanovna (Olgivanna) Lazovich Milanoff Hinzenbergin. Vetovoima oli magneettista ja molemminpuolista. Ensihetkestä alkaen he olivat yhdessä aina Wrightin kuolemaan saakka 1959, jonka jälkeen Olgivanna vielä jatkoi Wrightin ”Taliesin Fellowship” -koulua omaan kuolemaansa saakka 1985.


title: Frank Lloyd Wright

text: Skandaalin aiheuttaneen suhteen alussa molemmat olivat vielä omilla tahoillaan naimisissa, mutta Olgivanna muutti heti Wrightin luokse, ja jo vajaan vuoden kuluttua syntyi tytär Iovanna. Kun Wrightin avioero aikaisemmasta liitosta lopulta tuli voimaan, he menivät naimisiin elokuussa 1928 ja viettivät kuherruskuukauden Phoenixissa Arizonassa.


title: Frank Lloyd Wright

text: Olgivanna oli ollut jo vuodesta 1917 alkaen kreikkalais-armenialaisen mystikon G. I. Gurdjieffin oppilas ja oli asunut Gurdjieffin lähimmän oppilasryhmän kanssa ”Ihmisen Harmonisen Kehittämisen keskuksessa” Ranskassa. Siellä Olgivanna hoiti muun muassa kirjailija Katherine Mansfieldiä tämän viimeisinä kuukausina.


title: Frank Lloyd Wright

text: Olgivannalla oli kiistatta merkittävä vaikutus Wrightin työhön. Wrightin elämän jäljellä oleva neljännesvuosisata – hänen Arizonan-vuotensa Olgivannan kanssa 1932–1959 – olivat hänen tuotteliainta aikaansa. G. I. Gurdjieff kävi Lloyd Wrightien luona vuonna 1934.


title: Frank Lloyd Wright

text: 1930-luvulla Wright kehitti Usoniatalonsa. Ne olivat käytännöllisiä keskiluokan taloja, yksinkertaisilla mutta tyylikkäällä geometrisilla muodoilla varustettuna. Wrightin kuuluisimmat yksityisasunnot rakennettiin 1930-luvulla. Kuuluisin niistä on luultavasti Pennsylvaniassa sijaitseva Fallingwater eli ”vesiputoustalo”. Se rakennettiin, jotta asukkaat pääsisivät mahdollisimman lähelle luontoa. Talon ali virtaa vesiputous. Rakennus koostuu erilaisista parvekkeista ja terasseista, kalkkikiveä pystysuunnassa ja betonia vaakatasossa.


title: Frank Lloyd Wright

text:
Asiakkaan omat insinöörit väittivät, että rakennelmat eivät olleet tarpeeksi kestäviä, mutta Wright ohitti heidän mielipiteensä. Siitä huolimatta rakennusmiehet lisäsivät salaa ylimääräisiä terästukia vaakatasossa oleviin betoniterasseihin. 1990-luvulla alettiin tutkia lisätukien tarvetta ja 2002 vahvistettiin alin terassi, jotta se ei romahtaisi.
Wright kuoli 9. huhtikuuta 1959 saatuaan valmiiksi kuuluisimman työnsä, New Yorkissa sijaitsevan Solomon R. Guggenheim -museon, jonka suunnitteluun häneltä kului 16 vuotta. Ulkoapäin katsottuna rakennus kohoaa pelkistettynä valkoisena kierteenä ylös. Sisältä se muistuttaa etanan koteloa. Jotta vierailijat voisivat kokea jotain täysin uutta, Wright korosti maalausten epägeometrista muotoa pyöreällä kierukalla, joka kiertää keskustaa. Wright halusi ihmisten menevän hissillä yläkertaan ja sen jälkeen laskeutuvan kierrettä pitkin alas taideteoksia ihaillen. Nykyään moni vierailija toimii juuri päinvastoin. Toinen Wrightin toive oli, että seinät maalattaisiin lämpimällä luonnonvalkoisella, mutta sekin jäi toteuttamatta.


title: Frank Lloyd Wright

text: Wright tunnetaan niin sanottuna orgaanisena arkkitehtina: talojen pitää sopia luontoon, ja ne rakennetaan mahdollisimman luonnonmukaisista materiaaleista. Rakennuksen pitääkin vastata sekä asiakkaan että rakennuspaikan tarpeisiin ja toiveisiin. Jo alusta lähtien Wright suunnitteli jokaisen yksityiskohdan itse niin sisällä kuin ulkopuolella. Kaikissa taloissa sisustus, matot, huonekalut, ikkunat ja ovet ovat hänen suunnittelemiaan. Wright oli ensimmäisiä arkkitehteja, jotka suunnittelivat koko talon pienintä yksityiskohtaa myöten itse. Huonekalujen lisäksi hän suunnitteli niiden valaistuksen ikkunoiden ja lamppujen avulla.


title: Frank Lloyd Wright

text: Vuonna 1938 Wright oli "Time"-lehden kansikuvassa. Kuvasta tehtiin myöhemmin kahden sentin postimerkki. Vuonna 1949 hän sai amerikkalaisten arkkitehtien seuran, American Institute of Architects (AIA), korkeimman kunnianosoituksen eli kultamitalin, ja vuonna 1954 Yalen yliopiston kuvataiteen kunniatohtorin arvon.


title: Frank Lloyd Wright

text: Wright suunnitteli kaikkiaan noin 800 rakennusta, joista toteutettiin 380. Niistä on 2010-luvulla jäljellä noin 280. Wrightin rakennuksia arvostetaan suuresti Yhdysvalloissa ja niiden kunnossapitoon käytetään miljoonia.. Noin kolmasosa Wrightin taloista on nykyisin National Register of Historic Places -luettelossa.


title: Arkadi Avertšenko

text: Arkadi Timofejevitš Avertšenko (; 27. maaliskuuta 1881 Sevastopol – 12. maaliskuuta 1925 Praha) oli venäläinen sanomalehtimies ja satiirikko. Hän kirjoitti sekä romaaneja että näytelmiä. Avertšenko julkaisi kirjoituksiaan "Satirikon"-julkaisussa, jota hän myös itse toimitti. Sisällissodan jälkeen Avertšenko muutti Keski-Eurooppaan.


title: Arkadi Avertšenko

text: Juhani Konkka valikoi ja suomensi Avertšenkon tuotannosta kokoelman "Humoreskeja", joka ilmestyi WSOY:n kustantamana vuonna 1953.


title: Yamaha FZ750

text:
Yamaha FZ750 on Yamahan ensimmäinen 20-venttiilinen sarjatuotantomoottoripyörä, sekä valmistajan ensimmäinen nelitahtinen urheilu/kilpamoottoripyörä. Sitä valmistettiin vuodesta 1985 vuoteen 1992 saakka. FZ750:ssä on DOHC 5 -venttiilitekniikka, eli 3 imu- ja 2 pakoventtiiliä per sylinteri. Samaa tekniikkaa käytettiin myös aikanaan Yamahan Formula 1-moottoreissa. Moottori on nelisylinterinen, nelitahtinen, vesijäähdytteinen rivimoottori. Kaasuttimina on neljä kappaletta Mikuni BDS34 - kaasuttimia. Voimansiirtona on kuusi vaihteinen vaihteisto, märkä monilevykytkin, ja toisiovetona ketju. Huippunopeus vakiona 240 km/h (kokokatteella.)
102-hevosvoimainen FZ750 oli markkinoiden tehokkain 750-kuutioinen (takapyörältä mitattuna) vuoteen 1987 saakka. Moottoripyörän erikoisuuksia, 5-venttiilitekniikan lisäksi, olivat mm. moottorin jyrkkä eteenpäin kallistus 45 astetta, kaasuttimien sijoitus pystysuoraan, ilmansuodatinkotelon sijainti rungon etuosassa, "bensatankin" etuosan alla, sekä varsinaisen bensatankin sijainti pystysuorassa ja matalalla sylinteriryhmän takana.
Yamaha FZ750:n runko myös oli aikanaan hyvin innovatiivinen ja tulevaisuudelle suuntaa näyttävä, vaikka olikin valmistettu teräksestä (samana vuonna esitellyssä Suzuki GSX-R750:ssä oli alumiinirunko, joka kuitenkin oli hyvin perinteistä mallia.)
Yamaha FZ750 on osoittautunut hyvin huolettomaksi (esim. venttiiliensäätöväli on 42 tkm) ja kestäväksi sport/touring-pyöräksi. www.FZ750.net sivuston Owners Registry:ssä on eräskin 190 tkm ajettu.
Eddie Lawson voitti Daytona 200 -kilpailun v. 1986 Yamaha FZ750:llä.
Nämä tiedot ovat vuosimallista 1986


title: Parodontium

text: Parodontium eli hampaan vieruskudos kiinnittää hampaan leukaluuhun, suojaa hammasta ja osallistuu puolustusreaktioihin mikrobeja vastaan. Parodontiumin kudoksia ovat ien, parodontaaliligamentti (kiinnittää hampaan leukaluuhun), juurisementti (hampaan juuren pintaa peittää ohut kerros juurisementtiä) ja alveoliluu (ympäröi hampaan juurta).


title: Parodontium

text: Terve ien parodontiumin kohdalla on kiinteä, vaaleanpunainen ja kiinnittyy tiukasti hampaaseen kiinni, eikä vuoda verta. Normaali ientasku on syvyydeltään 1–2 mm.


title: Parodontium

text: Parodontaalisairaudet ovat plakkibakteereiden aiheuttamia tulehduksia. Hampaisiin kiinnittyvästä plakista on viljelty kaikkiaan yli 500 erilaista bakteeria. Parodontiittibakteereja ovat muun muassa "Actinobacillus actinomycetemcomitans", "Prevotella nigrescens" ja "Porphyromonas gingivalis". Plakkibakteeriston määrä, laatu, ihmisen elintavat ja tottumukset, sekä perinnöllisyys säätelevät taudin kulkua. Bakteerit kasvavat hampaan ja ikenen liitosalueella. Liitosepiteeli pystyy torjumaan kohtuullisen määrän bakteereita, mutta kun bakteereiden määrä kasvaa tietyn kynnysarvon yli alkaa liitosepiteeli pettämään. Liitosepiteelin pettäessä bakteerit pääsevät tunkeutumaan ikenen alle, tilaa kutsutaan ientaskuksi.Ientaskussa plakki kerää mineraaleja syljestä ja tällöin alkaa muodostua hammaskiveä. Hammaskivi taas tarjoaa kiinnitysalustan uusille bakteereille.


title: Parodontium

text: Hampaan tukikudostulehdus eli parodontiitti on hammasta ympäröivien kudosten tulehdus. Ientulehduksen eli gingiviitin pitkittyessä syntyy krooninen ientulehdus, jossa tulehdus leviää ikenen alle ja tällöin kyseessä on parodontiitti. Tukikudostulehdus todetaan ientaskumittauksen yhteydessä ientaskumittarilla (syventyneitä ientaskuja), radiologisesti (horisontaalista ja/tai vertikaalista alveoliluukatoa) tai ientaskubakteeriviljelyllä. Parodontiitin esiaste on gingiviitti, joka on vielä hoidettavissa hyvällä suuhygienialla.


title: Parodontium

text: Puolustusvasteen laskiessa elimistö puolustautuu bakteereita vastaan kudostuholla. Kudostuho rajoittuu hampaan läheisyyteen, koska elimistön tärkein tavoite on pitää tulehdus paikallisena. Kiinnityssäikeitä ja alveoliluuta alkaa asteittain häviämään: ientaskut syvenevät, hammasvälit laajenevat, hampaat saattavat heilua tai hampaita jopa joutuu poistamaan menetetyn kiinnityksen vuoksi. Parodontiitin tuhoama kudostuho ei koskaan palaa ennalleen. Hoitamaton parodontaali-infektio voi olla riskitekijä ihmisen yleisterveydelle, koska joidenkin tutkimusten mukaan parodontaalisairauden voivat lisätä riskiä sairastua sydän- tai aivoinfarktiin ja ateroskleroosiin.


title: Saab 99

text: Saab 99 on Saabin vuosina 1968–1984 valmistama ylemmän keskiluokan automalli. Saab 99 esiteltiin vuoden 1967 lopussa. Vanhempaa Saab 96:ta isomman mallin sarjatuotanto alkoi Ruotsissa seuraavan vuoden alussa. Auto oli alun alkaen täysin uusi tuotantomalli, eikä se perustunut aikaisempiin Saabeihin. Moottorina oli eteen pitkittäin asennettu Triumphin 1,7 -litrainen 4-sylinterinen bensiinimoottori, joka tuotti 87 hv. 99-malli sisälsi modernia tekniikkaa, kuten levyjarrut kaikissa pyörissä, hammastanko-ohjaus ja energiaa sitovat kolarissa kokoonpainuvat vyöhykkeet edessä ja takana. Virtalukko oli myös perinteinen Saabin vaihteistolukko, ja koska vaihteenvalitsin sijaitsi lattialla, oli virtalukko sijoitettu etuistuinten väliin, mikä on myöhemmin ollut tunnusomainen piirre useimmissa Saab-malleissa. Mallin tuotanto Suomessa alkoi vuonna 1970 Uudenkaupungin autotehtaalla.


title: Saab 99

text: 1970-luvulla moottorivalikoimassa olivat Triumphilta isompi 1,85-litrainen sekä merkin oma 2,0-litrainen, joka esiteltiin urheilullisen EMS-erikoismallin myötä. Vuosikymmenen lopussa Saab oli ensimmäisten joukossa asentaessaan turboahtimen henkilöautoon. 1974 ruotsalainen autotehdas toi markkinoille tilavan Saab 99 Combi Coupén. Koko tuotannon ajan 99:n parannukset koskivat myös turvallisuutta aina etuvalojen pesureista erinäisiin korin rakenteiden vahvistamisiin. 1980-luvulle tultaessa auton tuotantoa supistettiin uuden Saab 900:n myötä, ja vuonna 1984 valmistuivat viimeiset Saab 99:t, joissa oli jo runsaasti uudemman 900-mallin osia. Tuotantoa pitkitettiin kahden mallin (99 ja 900) yhdistämisellä Saab 90:ksi, mutta kyseisen ”jatkomallin” myynti jäi lopulta vähäiseksi. Kaiken kaikkiaan Saab 99:ää valmistettiin hieman alle 600 000 yksilöä, joista 10 607 oli Turbo-malleja.


title: Saab 99

text: Markkinoinnissa Saab korosti automallin turvallisuutta ja soveltuvuutta pohjoisen olosuhteisiin.


title: Saab 99

text: Saab 99 Turbo (1977–1980) aloitti aikanaan ensimmäisenä (vuonna 1977) sarjatuotantomalleissa turbomoottorin käytön. Auto esiteltiin Frankfurtin autonäyttelyssä vuonna 1977. Sitä ennen BMW ja Porsche olivat julkistaneet turbomoottoreilla varustellut mallinsa, mutta vasta Saab toi moottorit, jotka soveltuivat myös siviilikäyttöön. Autossa oli Garrett T3 -turboahdin, jolla saatiin kasvatettua auton suorituskykyä lähes 25%. Tarkoituksena ei ollut korkea huipputeho vaan hyvä ohituskiihtyvyys, mutta alkuvuosien ongelmana oli turbon suppea-alainen toiminta, josta seurasi niin sanottu ”turbopotku”. Turbo-malleja on rekisteröity Suomeen aikanaan 203 kpl.


title: Human Genome Project

text: Human Genome Project eli HGP-hanke on pääosin amerikkalaisrahoitteinen ihmisen geeniperimää kartoittava hanke, joka perustettiin vuonna 1990 ja valmistui 2003. Tietojen analysointi jatkuu yhä. Hankkeen oletettiin vievän aikaa ainakin 15 vuotta, mutta se saatiin valmiiksi oletettua aiemmin. Tämä johtui ennen kaikkea Internetin syntymisestä ja sen mahdollistamasta eri maiden laboratorioiden yhteistyöstä. Ilman Internetiä hanke olisi pitkittynyt huomattavasti.


title: Human Genome Project

text: Hankkeen tavoitteiksi määriteltiin ihmisen kaikkien noin 20 000–25 000 geenin tunnistaminen ja koko 3 x 10 emäsparin mittaisen DNA:n sekvensointi. Hankkeen piirissä toimivat tutkijat ryhmittyivät koko maailman kattavaksi tutkijaorganisaatioksi. Hanketta kutsuttiin lyhennenimellä HUGO eli Human Genome Organisation.


title: Human Genome Project

text: Ensimmäisenä ns. raakaversion ihmisen DNA-sekvenssistä sai kuitenkin aikaan yksityinen yritys nimeltä Celera Genomics. HGP-hanke sai valmiiksi oman sekvenssinsä muutama kuukausi Celeran ilmoituksen jälkeen.


title: Human Genome Project

text: Tällä hetkellä kuka tahansa voi vapaasti ladata koko ihmisen DNA-sekvenssin omalle tietokoneelleen. Minkä tahansa eliön DNA-sekvenssin sisältämä informaatiomäärä on kuitenkin valtava. Voi sanoa että "Human Genome Project" on edelleen vasta alkutekijöissään. Sekvenssin selville saaminen on varsin helppoa verrattuna siihen, että kyettäisiin ymmärtämään, miten DNA:n sisältämät geenit toimivat. Tämä olisi varsin työlästä ilman tietokoneita, ja uusi poikkitieteellinen tieteenala bioinformatiikka yrittääkin matemaattisten mallien ja tietokoneiden avulla ratkaista mm. geenien toimintaa.


title: Balkanisointi

text: Balkanisointi tai balkanisoituminen on geopoliittinen käsite, jolla tarkoitetaan sekasortoisen alueen tai valtion hajottamista pienempiin toisilleen usein vihamieliseen osiin. Alueilla esiintyy usein hajaannusta, väkivaltaa, uskonnollista suvaitsemattomuutta ja etnisiä puhdistuksia.


title: Balkanisointi

text: Alun perin sanonnalla viitattiin Balkanin niemimaan sekasortoiseen tilaan 1900-luvun alussa, jolloin Osmanien valtakuntaan kuuluneet alueet hajosivat tai hajotettiin pieniksi itsenäisiksi valtioiksi. Sana tuli uudelleen ajankohtaiseksi Jugoslavian hajoamista 1990-luvulla seuranneissa sisällissodissa.


title: Pulpa

text: Pulpa eli hammasydin ("pulpa dentis") on hammasluun eli dentiinin sisällä oleva, erikoistunutta sidekudosta sisältävä ontelo, jossa kulkevat hammasta hermottavat hermot sekä ravintoaineita tuovat verisuonet. Hampaassa voi olla useita juurikanavia, joiden sisällä oleva pulpa juurihoitoa tehtäessä poistetaan.


title: Jäykkä akseli

text: Jäykkä akseli on ajoneuvon akseli, jossa pyörät on yhdistetty toisiinsa jäykällä akselikotelolla, jonka sisällä on vetoakselit ja vetopyörästö. Etuvetoisessa autossa jäykän taka-akselin muodostaa tavallisesti ontto palkki tai putki.


title: Jäykkä akseli

text: Jäykän akselin ominaisuuksiin kuuluu, että pyörien asento (kallistuma) tienpintaan nähden ei muutu joustoliikkeen aikana, mutta toisen pyörän joustoliike vaikuttaa myös toiseen pyörään. Siten jäykkä akseli on kohtalaisen hyvä ratkaisu sileillä tienpinnoilla mutta ongelmallinen kuoppaisilla teillä, varsinkin kun takavetoisessa autossa jäykkä taka-akseli on huomattavan raskas, mikä vaikeuttaa takapyörien mahdollisuuksia säilyttää otteensa tienpinnasta.


title: António Ramalho Eanes

text: António dos Santos Ramalho Eanes (s. 25. tammikuuta 1935) on portugalilainen upseeri ja poliitikko. Hän oli maansa presidentti 1976–1986.


title: António Ramalho Eanes

text: Hän teki pitkän sotilasuran siirtomaasodissa, ja toimi Angolassa vallankumouksen aikana. Palattuaan Portugaliin hänet nimitettiin television johtoon. Hänet valittiin presidentiksi 1976 ja uudelleen 1980 helmikuuhun 1986 asti. Virkakautensa jälkeen hän johti "Partido Renovador Democráticoa", kunnes erosi 1987.


title: Root

text: Root () on tietotekniikassa


title: Root

text: Molempien merkitysten taustalla on hierarkia eli puurakenne, jossa muut elementit perustuvat juureen tai ovat sen synnyttämiä. Graafisesti esitettäessä rakennepuu usein kuvataan ylösalaisin, niin että juurihakemisto on ylhäällä ja muut tasot haarautuvat siitä alaspäin. Toinen yleinen tapa hahmottaa rakennepuuta on sijoittaa juurihakemisto vasemmalle, jolloin muut tasot haarautuvat ensisijaisesti oikealle.


Luettelo Jehovan todistajien oppimuutoksista ja opin kehittymisestä aikajärjestyksessä.


title: Nils Mustelin

text: Nils Mustelin (11. elokuuta 1931 Turku – 28. huhtikuuta 2004 Helsinki) oli suomalainen fyysikko, tähtitieteilijä, professori ja poliitikko. Hän oli tunnettu skeptikko ja Skepsis ry:n puheenjohtaja ja keksi sporalogian, kuuluisan parodian astrologiasta.


title: Nils Mustelin

text: Nils Mustelinin isä oli Turussa sairaalalääkärinä toiminut lääketieteen lisensiaatti Oskar "Dicky" Mustelin (1888-1953) ja äiti Karin "Kajsi" Johansson (1902-1971), joka oli Åbo Akademin matematiikan professorin ja vararehtorin Severin Johanssonin (1879-1929) tytär. Lääkärintoimensa ohella Oskar Mustelin oli innokas antiikin kulttuurin ja luonnontieteiden harrastaja sekä tunnettu yhteiskunnallinen vaikuttaja Turun seudulla.


title: Nils Mustelin

text: Oskar Mustelin toimi 1920-luvulla Turun Ruotsalaisen kansanpuolueen kaupunginvaltuutettuna ja johti viimeisinä elinvuosinaan Åbo Akademin taloushallinnosta vastaavaa valtuuskuntaa. Lisäksi hän toimi Folkhälsanin Turunmaan yhdistyksen puheenjohtajana keskittyen erityisesti Turun saariston terveydenhuollon parantamiseen.


title: Nils Mustelin

text: Oskar ja Karin avioituivat elokuussa 1930. Nils syntyi esikoispoikana 1931, minkä jälkeen syntyivät vielä pikkuveljet Per (s. 1932) ja Lars (s. 1936). Per Mustelin opiskeli Münchenissä valokuvaajaksi "Institut für Bildjournalismus"issa ja teki uran ZDF:n kameramiehenä. Lars Mustelinista tuli Åbo Underrättelserin päätoimittaja ja toimi lopulta malmöläisen Sydsvenska Dagbladetin johtotehtävissä.


title: Nils Mustelin

text: Nils Mustelin kirjoitti ylioppilaaksi Turun ruotsinkielisestä klassillisesta lyseosta 31. toukokuuta 1949. Juuri 18 vuotta täyttänyt Mustelin aloitti fysiikan, kemian, matematiikan ja tähtitieteen opintonsa Åbo Akademissa. Filosofian kandidaatiksi hän valmistui vuonna 1955.


title: Nils Mustelin

text: Tämän jälkeen jatkuivat jatko-opinnot Åbo Akademissa, jossa hän toimi myös opetustehtävissä ja assistenttina. Lisäksi Mustelin pääsi ASLA-stipendin ansiosta opiskelemaan vuodeksi Massachusettsin teknilliseen korkeakouluun (MIT). Lisäksi Mustelin oli useamman vuoden tutkimustyössä Pohjoismaiden teoreettisen atomifysiikan instituutissa NORDITA:ssa Kööpenhaminassa. Lopulta syksyllä 1963 Nils Mustelin väitteli teoreettisesta fysiikasta filosofian tohtoriksi väitöskirjallaan "On the Coupling of Angular Momenta in Diatomic Molecules, with Applications to the Magnetic Hyperfine Structure".


title: Nils Mustelin

text: Kesällä 1964 Nils Mustelin siirtyi Helsingin yliopistoon vastaperustetun Teoreettisen fysiikan tutkimuslaitoksen pääsihteeriksi, jonka toimen osa-aikaisuuden takia Mustelin toimi myös opetustyössä, esimerkiksi teoreettisen fysiikan vt. apulaisprofessorina. Akateeminen pätkätyöläisyys oli kuitenkin epävarmaa ja vuoden 1966 lopulla Mustelinille tarjoitui mahdollisuus vakituiseen työsuhteeseen Pohjoismaiden Teknis-luonnontieteellisen tutkimuksen yhteistyöjärjestö Nordforskissa, joka oli siirtämässä sihteeristöään Kööpenhaminasta Helsinkiin. Mustelin aloitti tehtävässään vuodenvaihteessa vastaten mm. ympäristötekniikkaan liittyvästä pohjoismaisesta tutkimusyhteistyöstä. Tältä ajalta syntyi ympäristönsuojelun toimenpide-ehdotuksiin keskittynyt julkaisu Nordforsks miljövårdsutredning (Nordforskin ympäristönsuojeluselvitys).


title: Nils Mustelin

text: Vuonna 1970 Nordforskin sihteeristön siirryttyä Tukholmaan Mustelin jäi Helsinkiin johtamaan aloitteestaan perustettua Nordforskin ympäristönsuojelusihteeristöä, joka keskittyi erityisesti sateen happamoitumisen tutkimukseen. Vuonna 1980 ympäristönsuojelusihteeristöstä muodostettiin Nordforskin Suomen-sihteeristö. Seitsemän vuotta myöhemmin koko Nordforsk vähitellen lakkautettiin ja yhdistettiin Pohjoismaiseen teollisuusrahastoon, jonka kanssa järjestö oli tehnyt yhteistyötä ja toiminut samalla alalla.


title: Nils Mustelin

text: Nordforskin lakkauttamisen myötä Mustelinille tarjoutui mahdollisuus siirtyä Pohjoismaiden teollisuusrahaston pääkonttoriin Osloon, mutta hän valitsi kotimaahan jäämisen ja siirtyi Suomen valtion virkamieheksi Teknologian kehittämiskeskukseen (Tekes). Tässä tehtävässä Mustelin toimi paljolti Euroopan teknillisen ja tieteellisen alan tutkimuksen yhteistyöjärjestö COST:in ("European Co-operation in the Field of Scientific and Technical Research") puitteissa toimien järjestön Suomen-koordinaattorina. Tämän lisäksi Mustelin toimi Suomen edustajana COST:in korkeimmassa päättävässä elimessä (The Committee of Senior Officials (CSO)), joka taas toimi Brysselissä Euroopan unionin neuvoston ja Euroopan komission alaisuudessa. EU-virkamiehenä Mustelin tuotti COST-asiakirjoja, jotka olivat asiantuntijatiedon pohjalta tuotettuja yhteistyötä koskevia uudistusehdotuksia.


title: Nils Mustelin

text: Eläkkeelle Mustelin jäi päivää ennen kuin hänet valittiin Helsingin kaupunginvaltuustoon Ruotsalaisen kansanpuolueen edustajana 20. lokakuuta 1996 pidetyissä kunnallisvaaleissa. Tässä vuoden 1997 alusta alkaneessa luottamustehtävässään hän toimi aina kuolemaansa asti.


title: Nils Mustelin

text: Nils Mustelinilla on kolme lasta ensimmäisestä avioliitostaan Nina Costianderin kanssa: Tomas (s. 1960), Carina (s. 1962) ja Niklas (s. 1966). Syksyllä 1978 Mustelin avioitui psykologi, fil. kand. Eeva-Riitta Kurjen kanssa. Tästä avioliitosta on tytär Linda Marina (s. 1983).


title: Nils Mustelin

text: Nils Mustelin menehtyi syöpään 72-vuotiaana Helsingissä 28. huhtikuuta 2004.


title: Alkeisvarsikko

text: Alkeisvarsikko eli protallio on sanikkaisilla esiintyvä suvullisen polven yksilö, joka tuottaa uuden suvuttoman polven yksilön hedelmöityksen kautta. Toisin kuin suvuttoman polven yksilöt, jollaisina sanikkaisten ryhmään kuuluvat edustajat tavallisesti nähdään, ovat alkeisvarsikot muutamien millimetrien kokoisia ja hyvin vaikeasti havaittavia.


title: Alkeisvarsikko

text: Saniaisilla alkeisvarsikko on yhden solukerroksen paksuinen, hertan muotoinen lehtivihreällinen levy, joka kiinnittyy alustaansa juurtumahapsillaan. Se on pehmeä ja verrattain lyhytikäinen. Siittiö- ja munapesäkkeet sijaitsevat alkeisvarsikon alapinnalla. Kosteuden turvin siimalliset siittiöt uivat pesäkkeistään munapesäkkeiden luokse ja lopulta niiden kaulamaisen putken sisään, jonka pohjalla olevan munasolun yksi niistä hedelmöittää. Hedelmöittyneestä munasolusta alkaa kasvaa suvuttoman polven yksilö, varsinainen saniainen, ja tarpeettomaksi jäänyt alkeisvarsikko lakastuu pian pois.


title: Alkeisvarsikko

text: Kortteiden myös lyhytikäiset alkeisvarsikot koostuvat useasta liuskasta. Lieoilla sukupolvenvuorotteluun liittyvä lisääntyminen on varsin hidasta, sillä itiöiden itäminen alkeisvarsikoiksi kestää useita vuosia ja itse alkeisvarsikon kehittyminen sukukypsäksi jopa 15 vuotta, jonka aikana kasvin arvellaan olevan riippuvainen sienirihmojen tarjoamasta ravinnosta. Siksi liekojen leviäminen tapahtuu pääasiassa maata pitkin suikertamalla. Mähkillä itiöt ovat eriytyneet iso- ja pikkuitiöiksi, joista edellisistä kasvavat naaraspuoliset ja jälkimmäisistä koiraspuoliset alkeisvarsikot. Ne ovat kuitenkin surkastuneet siinä määrin, että jäävät kokonaan itiön sisään.


title: DRI

text: DRI () on X-ikkunointijärjestelmän liityntärajapinta, jonka kautta käyttäjätason ohjelmistot voivat kommunikoida suoraan näyttökortin kanssa ohittaen X-palvelimen. DRI:tä käytetään lähinnä Mesa 3D:ssa tuomaan laitteistokiihdytys OpenGL:ään.


title: Alpo Suhonen

text: Alpo ”Ape” Suhonen (s. 17. kesäkuuta 1948 Valkeakoski) on suomalainen jääkiekkovalmentaja ja entinen jääkiekkoilija. Hän oli ensimmäinen eurooppalainen päävalmentaja NHL:ssä. Suomen maajoukkueen päävalmentajana hän toimi kausina 1982–1986.


title: Alpo Suhonen

text: Pelaajaurallaan Suhonen pelasi SM-sarjassa kolmessa eri joukkueessa kausina 1965–1971: Karhuissa, Ässissä ja Jokereissa. Vuonna 1971 SM-kultaa voittanut Suhonen pelasi pääsarjassa kaiken kaikkiaan 103 ottelua pistein 25+13.


title: Alpo Suhonen

text: Suhonen tunnetaan paremmin pitkästä valmentajaurastaan. Suomessa hän on valmentanut pääsarjassa FoPS:aa, SaiPaa, HPK:a, Jokereita, HIFK:ta ja viimeksi Porin Ässiä kaudella 2008–2009. Suhosesta tuli Suomen A-maajoukkueen päävalmentaja jätettyään SaiPan 1982. Neljän kauden aikana hän oli Suomen luotsina 86 ottelussa, joista joukkue voitti 30. Ennen A-maajoukkueen pestiä Suhonen oli valmentanut myös Suomen 20- sekä 18-vuotiaiden maajoukkueita.


title: Alpo Suhonen

text: Suhonen on tehnyt pitkän valmentajauran myös ulkomailla. Winnipeg Jetsin apuvalmentajana Suhonen toimi vuodet 1989–1990 ja 1992–1993 sekä Toronto Maple Leafsin apuvalmentajana 1998–2000. Torontosta hän vaihtoi vuonna 2000 Chicago Blackhawksiin, josta sai ensimmäisenä eurooppalaisena päävalmentajan pestin NHL:ssä. Suhonen johti Chicagoa vajaan vuoden, kunnes erosi terveyssyiden takia. Suhosen aikana Blackhawksien voittoprosentti oli 43,3. Lisäksi Suhonen on valmentanut AHL:ssä ja IHL:ssä sekä useita kausia Sveitsissä. Viimeksi hän valmensi kauden 2011–12 HC 05 Banská Bystricaa Slovakiassa.


title: Alpo Suhonen

text: Klotenin urheilutoimenjohtajana Suhonen toimi 2009–2011 ja vuosina 2012–2017 hän toimi Itävallan jääkiekkoliiton urheilujohtajana.


title: Alpo Suhonen

text: Suhonen on toiminut myös teatteriohjaajana sekä Turun kaupunginteatterin johtajana 1991–1992, ja toiminut Pori Jazzin toiminnanjohtajana vuosina 2003–2004. Lisäksi Suhonen on tunnettu myös kirjailijana. Suhonen pitää Forssassa taidegalleriaa nimeltä Galleria F.


title: Alpo Suhonen

text: Suhonen on asunut avoliitossa näyttelijä Sinikka Sokan kanssa vuodesta 1996. Alpo Suhosella on kolme lasta: Alpo jr. (s. 1977), Markus (s. 1980) sekä Henrik (s. 1981, Komposti Sound Systemin DJ Enrico). Suhonen asuu Forssassa.


title: Alpo Suhonen

text: Alpo Suhonen oli Vihreiden ehdokkaana kevään 2011 eduskuntavaaleissa.


title: Kuritus

text: Kuritus tarkoittaa toimenpiteitä, joilla yritetään pakottaa toinen ihminen, ihmisryhmä tai eläin järjestykseen tai noudattamaan sääntöjä, tilanteessa, jossa sääntörikkomus on tapahtunut tai tapahtumaisillaan. On tyypillistä, että kurituksen kohde on alistetussa asemassa.


title: Kuritus

text: Kuri-sanaan viittaavaa kuritus-käsitettä on käytetty useissa yhteyksissä, ja käyttötarkoituksestaan riippuen sillä on tarkoitettu hieman eri asioita. Kuri viittaa useimmissa käyttötarkoituksissaan toisen ihmisen tai ihmisryhmän aikaansaaman ulkoisen pakon ja vallankäytön, usein fyysisen väkivallan tai sen uhan avulla luotavaan järjestykseen (esm. kirkkokuri, koulukuri, puoluekuri, sotilaskuri, vrt. kurinalaisuus). Myös suomalaiset sananlaskut ja Raamattu tuntevat kurituksen "" Sananlaskujen kirjassa asia on ilmoitettu hieman toisin sanoin ”Joka vitsaa säästää, se vihaa lastaan; mutta joka häntä rakastaa, se häntä ajoissa kurittaa” (Snl. 13:24).


title: Kuritus

text: Usein kurituksella tai "ruumiillisella kurituksella" tarkoitetaan erityisesti lapsen pahoinpitelyä, jolla tähdätään kasvatuksellisen päämäärän saavuttamiseen fyysisen väkivallan keinoin. Ruumiillinen kuritus kiellettiin valtion kouluissa jo 6. kesäkuuta 1914. Suomessa keskustelua ruumiillisen kurituksen oikeutuksesta ja tarpeellisuudesta käytiin erityisen vilkkaana 1970-luvun lopussa. Suomessa vanhempien kuritusoikeus poistettiin rikoslaista 1979, ja vuonna 1984 alussa ruumiillinen kuritus kiellettiin kokonaan toisena maana maailmassa. Ruotsissa kuritus kiellettiin jo vuonna 1979, jota ennen sitä ei ollut kielletty yhdessäkään maassa. Suomen laissa lapsen huollosta ja tapaamisoikeudesta asetetaan kasvatukselle seuraava tavoite: "Lasta tulee kasvattaa siten, että lapsi saa osakseen ymmärtämystä, turvaa ja hellyyttä. Lasta ei saa alistaa, kurittaa ruumiillisesti eikä kohdella muulla tavoin loukkaavasti."


title: Kuritus

text: Suomessa lasten ruumiillinen kuritus kiellettiin vuonna 1984.


title: Kuritus

text: Lainsäädäntö Suomessa lähtee siitä, että lapsilla on samat oikeudet tulla suojelluksi väkivallalta kuin aikuisilla. Lapsiin kohdistuva väkivalta, myös ruumiillinen kuritus, ovat rikoslain mukaan pahoinpitelyä, tai törkeää pahoinpitelyä, mikäli siitä seuraa lapsen vammautuminen. Alle 18-vuotiaaseen kohdistunut tai lähisuhteessa tapahtuva lieväkin pahoinpitely on virallisen syytteen alainen rikos. Tämä merkitsee sitä, että virallinen syyttäjä voi vaatia tekijän tuomitsemista rangaistukseen, vaikkei pahoinpitelyn uhri sitä vaatisikaan. Lastensuojelulain mukaan jokaisella valtion, kunnan ja seurakunnan työntekijällä on velvollisuus ilmoittaa ilmeisessä lastensuojelun tarpeessa olevasta lapsesta kunnan lastensuojeluun.


title: Kuritus

text: Alun perin rikoslaissa (39/1889) määrättiin, että jos 7–15-vuotias lapsi oli syyllistynyt rikokseen, vanhempain tahi sen, jonka hoidossa ja valloissa lapsi on, tai toimeenpanevan viranomaisen pitää sitä huoneessa toteensaatavasti kurittaa. Pahoinpitelyä koskevassa luvussa säädettiin, että jos kurittaja on kuritusvaltaansa käyttäessään saattanut kuritetulle ainoastaan vähäisen vamman tai ei vammaa ollenkaan, ei rangaistusta tullut tuomita. Siltä, joka kuritti aiheettomasti, voitiin riistää edusmiesoikeus.


title: Kuritus

text: Lastensuojelun keskusliitto on esittänyt, että kurituksen sijaan puhuttaisiin kuritusväkivallasta, koska kyseessä on selkeästi rikos, väkivalta, joka kohdistuu puolustuskyvyttömään lapseen. Sanan kehitti liiton erityisasiantuntija Heikki Sariola.


title: Kuritus

text: Sekä uusimman valtakunnallisen lapsiuhritutkimuksen (Ellonen ym. 2008) "Lasten ja nuorten väkivaltakokemukset" että aikuisilla tehtyjen tutkimusten mukaan (esim. Lastensuojelun keskusliiton Omnibus-tutkimus naiset ja äidit käyttävät ruumiillista väkivaltaa lasten kasvatuksessa miehiä useammin. Yleisempiä lapsiin kohdistuvia väkivaltaisia tekoja ovat tukistaminen ja näpsäyttäminen tai lyöminen esimerkiksi kasvoihin tai sormille. Nämä ovat myös tekoja, joihin naiset tutkimusten mukaan syyllistyvät miehiä useammin.


title: Kuritus

text: Naiset näyttävät kyllä asennetasolla vastustavan lapseen kohdistuvaa kuritusväkivaltaa miehiä yleisemmin (naiset 19 %, miehet 32%), mutta tekojen tasolla he kuitenkin käyttävät lapsiin kohdistuvaa kuritusväkivaltaa useammin kuin miehet. Esimerkiksi lähes 60 prosenttia naisista tukisti lastaan, miesvastaajista puolet. Naiset myös esimerkiksi näpäyttävät lastaan sormille miehiä useammin (naiset 33%, miehet 27%). On huomattava, että erot miesten ja naisten käyttäytymisen välillä ovat tilastollisesti merkitseviä. Niin sanottuun piiskaamiseen eli selkään tai takamukseen lyömiseen erilaisilla välineillä miehet ja naiset syyllistyvät yhtä usein..


title: Kuritus

text: Naisten väkivaltaisessa käytöksessä näyttäisi korostuvan erityisesti omien tunteiden ja impulssikontrollin heikko hallinta, kun pinna palaa lyödään lasta. Tämä piirre on tullut esiin myös muussa naisten tekemässä perheväkivallassa.


title: Kuritus

text:
Suomalaiset näyttävät muutenkin hyväksyvän lapseen kohdistuvan väkivallan. Esimerkiksi ns. piiskaamista puolet vastaajista pitää ruumiillisena kurituksena, ei pahoinpitelynä. Myös lapsen tukistaminen on yleistä, 62 prosenttia ja läimäyttäminenkään ei 40 prosentin mielestä ole väkivaltaa vaan ruumiillista kurittamista. 50% suomalaisista tukistaa lapsiaan, 27% näpäyttää sormille, 16% läimäyttää, 12% nipistävää ja 7% piiskaa lapsiaan.
Jopa hengenvaarallista vauvan tai lapsen ravisteluakaan ei kolmasosa suomalaisista pidä pahoinpitelynä.


title: Kuritus

text: Kuritus on osa ns. mustaa pedagogiikkaa ja -kasvatuskulttuuria, ja sen puolustamisessa helposti sotketaan pakon ja väkivallan käsitteet olettaen, että lapsen pakottamisen tulisi tarkoittaa tahallista kivun aiheuttamista tai äärimuodossaan lapsen pahoinpitelyä rangaistustarkoituksessa. Usein mustan kasvatuskulttuurin ja -pedagogiikan alueella tarjotaan myös selitysyrityksinä keinotekoisen niukkoja vaihtoehtoja, kuten "On parempi kurittaa ja rakastaa lasta kuin jättää hänet täysin heitteille". (Tämä on argumentaatiovirhe nimeltä dilemman virheasettelu – oletetaan, ettei lastenkasvatuksessa ole muita vaihtoehtoja kuin pahoinpitely ja laiminlyönti).


title: Kuritus

text: Väkivallan kierre näyttää toimivan myös mustan kasvatuskulttuurin ylläpitävänä voimana, koska itse ollaan saatu selkäsaunoja, perinnettä on oikeus jatkaa, eli vahinko voidaan panna kiertoon. Tämä on tutkimuksissakin todettu ilmiö: uhrit, joita lapsuudessa on pahoinpidelty jopa luunmurtumiin saakka, saattavat aikuisina puolustaa kokemaansa väkivaltaa. He toteavat ansainneensa kurituksen, koska olivat niin villejä tai tottelemattomia. Lapset, joita on kuritettu ruumiillisesti nuorina, käyttävät itse aikuisina myös herkästi väkivaltaa omiin lapsiinsa ajattelematta väkivallan mielekkyyttä kasvatuksessa.


title: Kuritus

text: Väkivalta, joko fyysinen (kivun tuottaminen lapselle) tai sosiaalinen (lapsen nöyryyttäminen, pelkotilojen luominen uhkailemalla tai pelottelemalla) saa lapsessa aikaan toisaalta vihaa ja uhmareaktion, ja toisaalta ristiriitaisen signaalin: ihminen, joka muodostaa hänelle kaikkein läheisimmän ihmissuhteen, aiheuttaakin hänelle turvattomuutta ja mielipahaa. Mikäli fyysinen kipu sekä siihen liittyvä henkinen väkivalta on riittävän voimakas, tuloksena tavallisesti on kaiken oma-aloitteisuuden lannistuminen ja sokea alistuminen: lapsi katsoo, että hän on täysin vanhempansa armoilla ja tottelee tätä väkivallan pelosta. Tällä saadaan myös aikaan sokea tottelevaisuus: lapsi tottelee aikuista vain, koska aikuinen sanoo niin; hänen oma moraalintajunsa ja käsityksensä oikeasta ja väärästä jäävät täysin kehittymättä. Samoin väkivalta antaa hänelle signaalin, että on täysin sosiaalisesti hyväksyttävää, että isommat lyövät, tukistavat ja hakkaavat pienempiään. Kurittaminen vaikuttaa tuhoisasti empatiakyvyn kehittymiseen: väkivaltaisen kasvatuksen saaneet lapset syyllistyvät itse muita helpommin väkivaltarikoksiin, koulukiusaamiseen ja omaisuusrikoksiin kuin ne, joita ei ole kasvatettu ruumiillisella kurituksella. He eivät kykene eläytymään toisen ihmisen asemaan ja kokemaan, miltä heistä tuntuu, koska he ovat sisäistäneet väkivallan ikään kuin luonnollisena, asiaankuuluvan asiana, joka on täysin sallittu tapa setviä ihmissuhteita. Vanhempana (noin 10–12 vuoden iässä) kurittaminen saa aikaan sen, että lapsi omaksuu ns. spartalaisen moraalin: "kaikkea saa tehdä, mutta kiinni ei saa jäädä" ja oikean ja väärän ymmärtämisen sijaan suuntaa henkiset resurssinsa siihen, miten ei jää kiinni tai miten kykenee välttämään rangaistuksen.


title: Kuritus

text: Ruumiillista kuritusta käsittelevä tutkimus voidaan summata lyhyesti: kurituksesta ja väkivallasta on lapselle pelkkää haittaa. Kurituksella ei saavuteta mitään kasvatuksellista hyötyä, ja sen avulla saadaan vain joko silmänpalvontaa tai sokeaa tottelevaisuutta ilman omaa harkintakykyä. Väkivalta traumatisoi, lisää nuoruus- ja aikuisiän aggressiivisuutta, ja haitat ulottuvat aikuisikään saakka. Esimerkiksi suomalaisessa Lea Pulkkisen tutkimusryhmän pitkittäistutkimuksessa on tullut esiin, että myönteistä kehitystä tukeviksi kasvuolojen piirteiksi todettiin vanhempien hyvä keskinäinen suhde, lapsen hyvä suhde isäänsä, äidin huolehtivuus ja kannustavuus sekä vanhempien kielteinen suhtautuminen ruumiilliseen kuritukseen. Kurituksen vahingollisuus on tutkimuksellisesti hyvin selkeä.


title: Kuritus

text: Lastentautiopin professori Carole Jenny arvioi 2008, että lapsena koetun pahoinpitelyn ja trauman vaikutus voi ulottua jopa 50 vuoden päähän mielenterveysongelmina, alkoholismina tai sydän- ja verisuonisairauksina.


title: Tervajoki (Vahviala)

text: Tervajoki eli Bolšoje Pole () on maaseututaajama Tienhaaran kunnassa Leningradin alueen Viipurin piiriissä Venäjällä. Se sijaitsee Viipurista noin 15 km länteen, Suomeen johtavan valtatien pohjoispuolella, Viipurinlahteen laskevan Tervajoen varrella noin kilometrin päässä joen suulta.


title: Tervajoki (Vahviala)

text:
Ennen sotia Suomeen kuuluessaan Tervajoki oli Vahvialan kunnan eteläosassa sijainnut kylä.
Tervajoella sijaitsi Tervasaaren puutavarasatama. Satama oli 1930-luvulle tultaessa ruopattu niin syväksi, että isotkin valtamerilaivat pystyivät sinne saapumaan. Tervajoen kartano oli perustettu jo Ruotsin vallan aikana 1600-luvulla. Venäjän keisarikunnan aikana Tervajoella toimi rautaruukki vuosina 1789-1809. Nykyisen venäläisen nimensä paikkakunta sai Neuvostoliitossa 1948.


title: Tervajoki (Vahviala)

text: 2000-luvulle tultaessa Tervajoki oli Venäjällä oman kylähallintoalueensa keskus, kunnes Tienhaaran ja Tervajoen kylähallintoalueet yhdistyivät Tienhaaran maalaiskunnaksi 2006.


title: FC Ajax Lasnamäe

text: FC Ajax Lasnamäe on jalkapalloseura Lasnamäen kaupunginosasta, Tallinnasta, Virosta.


title: FC Ajax Lasnamäe

text:
Seura perustettiin vuonna 1993 nimellä "FC Ajax Estel Tallinn". Nykyisen nimensä se otti käyttöön vuonna 2005. Seuran miesten edustusjoukkue nousi kaudeksi 2006 Viron pääsarjaan Meistriliigaan, missä se säilyi kahden kauden ajan ennen putoamistaan takaisin Esiliigaan kaudeksi 2008.
Kauden 2011 päätteeksi seura putosi Esiliigasta Viron kolmannelle sarjatasolle.


title: FC Ajax Lasnamäe

text: Erilaisissa juniorisarjoissa seuralla on kaikkiaan 11 joukkuetta.


title: FC Ajax Lasnamäe

text: "*nimellä FCA Estel Tallinn"


title: Tallari

text: Tallari on Kaustisella Kansantaiteenkeskuksessa päämajaansa pitävä kansanmusiikin ammattilaisyhtye. Tallari perustettiin vuonna 1986 Kansanmusiikkisäätiön, Yleisradion, Kaustisen kunnan ja Opetusministeriön yhteistyön hedelmänä. Tallarin perustamisesta tuli vuonna 2006 kuluneeksi kaksikymmentä vuotta, ja yhtye juhlisti merkkivuotta mm. konserttien, levynjulkaisun ja juhlamarssin sävellyskilpailun merkeissä.


title: Tallari

text: Yhtyeen perustamisesta lähtien mukana ovat olleet kansanmusiikin esittämisen, tutkimuksen ja koulutuksen parissa jo sukupolven mittaisen työrupeaman tehneet muusikot Ritva Talvitie (viulu, jouhikko, laulu ja 2-rivinen haitari), Antti Hosioja (haitarit ja kontrabasso), Risto Hotakainen (viulu, mandoliini, nyckelharpa, jouhikko ja laulu) ja Timo Valo (harmoni ja kontrabasso).


title: Tallari

text: Yhtyeen alkuperäiskokoonpanoon valittiin kaikkiaan 14:stä hakijasta edellä mainittujen lisäksi Arto Järvelä (viulu), Hannu Lehtoranta (kansanomaiset puhaltimet) ja Anna-Kaisa Liedes (kanteleet). Lisäksi vakituisina avustajina yhtyeen alkutaipaleella toimi Leena Joutsenlahti (puupuhaltimet). Myöhemmin yhtyeen jäsenten lukumäärä ja kokoonpano on vaihdellut, ja Tallarissa ovat vuosien mittaan vaikuttaneet mm. Tellu Turkka, Liisa Matveinen ja Anita Lehtola-Tollin.


title: Tallari

text: Uusin tulokas Tallarin riveissä on viitasaarelainen Pauliina Kumpulainen, joka liittyi yhtyeeseen syksyllä 2005.


title: Tallari

text: Tallari esittää suomalaista kansanmusiikkia sen kaikissa ilmenemismuodoissa. Ohjelmasta löytyy erilaisia produktioita, omia sävellyksiä, läpileikkauksia historiallisen ja tämän päivän kansanmusiikin ilmiöistä, mestaripelimannien ja -laulajien ohjelmistoja ja tyylejä havainnollistavia konserttikokonaisuuksia ja soivia kansansoitinesittelyjä. Ohjelmakirjoon kuuluvat myös kirkkokonsertit, häämusiikki, ohjelmamusiikki erilaisiin perhejuhliin, sekä vanhaa tanssimusiikkia.


title: Tallari

text: Tallari toimii myös kansanmusiikin kouluttajana Ala-Könni-opistossa, Kaustisen musiikkilukiossa, Keski-Pohjanmaan konservatoriossa ja ammattikorkeakoulussa sekä yhteistyössä Suomen Kansanmusiikkiliiton ja muiden alan yhteisöjen kanssa.


title: Tallari

text: Tallari on julkaissut satoja kappaleita kattavan kokoelman suomalaista kansanmusiikkia ja omia sävellyksiä äänitteinä, videoina ja Yleisradion kantanauhoina.


title: Hilpas Sulin

text: Hilpas Sulin (s. 27. syyskuuta 1934 Hämeenlinna) on suomalainen entinen jääkiekkoilija ja jääkiekkovalmentaja.


title: Hilpas Sulin

text: Sulin oli merkittävä vaikuttaja HPK:n jääkiekkoilussa. Hämeenlinnassa hän teki pitkän uran sekä pelaajana että valmentajana. Sulin pelasi SM-sarjassa vuosien 1949–1960 välissä 87 ottelua saldolla 28+22. HPK:n päävalmentajana Sulin toimi suomensarjassa vuodet 1968–1975 ja I divisioonassa 1978–1981.


title: Hilpas Sulin

text: Sulin toimi myös monissa tehtävissä Suomen Jääkiekkoliitossa. Hän valmensi ikäkausimaajoukkueita 1974–1987. Sulin luotsasi 18-vuotiaiden maajoukkueen EM-hopealle 1983. Lisäksi hän on ollut vuoden Jääkiekkoliiton Hämeen kouluttajana sekä yhdeksän vuotta Jääkiekkoliiton koulutusleirien vastuullisena kouluttajana. 90-luvulla Sulin toimi melko aktiivisesti ottelukommentaattorina Radio Jannen selostamissa HPK:n otteluissa.


title: Algebrallinen lukuteoria

text: Algebrallinen lukuteoria on lukuteorian osa-alue, joka tutkii algebrallisia lukuja. Nämä luvut ovat rationaalikertoimisen polynomiyhtälön juurten muodostama joukko. Algebrallinen lukukunta on rationaalilukujen äärellinen (ja siten algebrallinen) kuntalaajennus. Näissä kunnissa alkioita kutsutaan algebrallisiksi luvuiksi. Algebralliset kokonaisluvut käyttäytyvät jossain määrin kokonaislukujen tapaan, mutta esimerkiksi tekijöihinjako ei ole algebrallisten lukujen kohdalla yksikäsitteistä. Algebrallinen lukuteoria jakaantuu esimerkiksi Galois'n teorian, ryhmien kohomologiaan, luokkakuntateoriaan, ryhmien esitysteoriaan ja L-funktioihin.


title: Algebrallinen lukuteoria

text: Moni lukuteorian ongelman tutkiminen helpottuu kun lausekkeista otetaan jakojäännös modulo "p", missä "p" on alkuluku. Tällöin ongelmaa voidaan tutkia äärellisissä kunnissa. Tätä prosessia kutsutaan lokalisoinniksi ja lokalisoinnin avulla saadaan määriteltyä p-adiset luvut. Lokalisointi ja p-adiset luvut ovat tärkeä algebrallisen lukuteorian osa-alue.


title: Xabi Alonso

text: Xabier ”Xabi” Alonso Olano (s. 25. marraskuuta 1981 Tolosa, Guipúzcoan maakunta, Espanja) on espanjalainen uransa lopettanut jalkapalloilija. Hän edusti urallaan Real Sociedadia, Eibaria, Liverpoolia, Real Madridia ja Bayern Münchenia. Hänen pelipaikkansa oli keskikentän keskustassa.


title: Xabi Alonso

text: Myös Alonson veli Mikel Alonso on jalkapalloilija. Isä Periko Alonso pelasi aikanaan muun muassa Real Sociedadissa ja Barcelonassa.


title: Xabi Alonso

text: Alonson kasvattajaseura on Antiguoko, jossa hän pelasi juniorina yhdeksän kauden ajan joukkuetoverinaan muun muassa Mikel Arteta. Kaudeksi 1999–2000 hän siirtyi Espanjan korkeimmalla sarjatasolla Primera Divisiónissa pelanneeseen Real Sociedadiin. Hän nousi saman kauden aikana reservijoukkueen kautta seuran edustusjoukkueeseen, jossa hän teki ensiesiintymisensä 1. joulukuuta 1999 Copa del Reyn ottelussa Logroñésia vastaan.


title: Xabi Alonso

text: Kauden 2000–2001 alkupuoliskon Alonso pelasi lainalla Segunda Divisiónin Eibarissa. Palattuaan Real Sociedadiin tammikuussa 2001 walesilaisvalmentaja John Toshack teki tuolloin 19-vuotiaasta Alonsosta välittömästi putoamiskurimuksessa olleen joukkueen kapteenin. Joukkue pelastui putoamiselta ja sijoittui kahta kautta myöhemmin sarjassa toiseksi, joka oli sen paras sijoitus sitten 1980-luvun alun mestaruuksien. Espanjalainen jalkapallolehti "Don Balón" valitsi Alonson kauden parhaaksi kotimaiseksi pelaajaksi.


title: Xabi Alonso

text: Kesällä 2004 juuri englantilaisseura Liverpoolin päävalmentajaksi nimitetty Rafael Benítez hankki Alonson joukkueeseensa 10,5 miljoonalla punnalla. Alonso saavutti pian paikan Benítezin ykkösmiehistössä. Hän oli avauskokoonpanossa Liverpoolin voittaessa Mestarien liigan vuonna 2005 ja FA Cupin vuonna 2006.


title: Xabi Alonso

text: Elokuussa 2009 Liverpool ja Real Madrid sopivat Alonson siirtymisestä espanjalaisseuraan 30 miljoonalla eurolla. Hän teki seuran kanssa viisivuotisen sopimuksen. Alonso ansaitsee vuodessa 4,5 miljoonaa euroa.


title: Xabi Alonso

text: Alonso on myös Espanjan maajoukkueen runkopelaajia. Hän pelasi ensimmäisen maaottelunsa 21-vuotiaana 30. huhtikuuta 2003 Espanjan voittaessa Ecuadorin ystävyysottelussa maalein 4–0. Hän kuului joukkueen kokoonpanoon vuoden 2006 ja 2010 MM-kilpailuissa, joista jälkimmäisessä Espanja voitti mestaruuden. Lisäksi hän pelasi vuoden 2004 ja 2008 EM-kilpailuissa, joista jälkimmäisessä Espanja voitti mestaruuden.


title: Xabi Alonso

text:
Seurajoukkue
Maajoukkue


title: Kansantaiteenkeskus

text: Kansantaiteenkeskus toimii Kaustisella suomalaisen kansanomaisen kulttuurin kansainvälisenä esittely-, tiedotus-, koulutus-, tallennus- ja tutkimuskeskuksena.


title: Kansantaiteenkeskus

text: Kansantaiteenkeskuksen uudisrakennuksen peruskivi muurattiin 1996, ja se valmistui seuraavana vuonna. Talo on kookas: neliöitä on 3 500 ja konserttisaliin mahtuu 400 henkeä. Rakennuksen on suunnitellut arkkitehti Rainer Mahlamäki.


title: Kansantaiteenkeskus

text: Talossa toimivat Kansanmusiikki-instituutti, kansanmusiikin ammattiyhtye Tallari, Suomen Kansansoitinmuseo, Kaustinen Folk Music Festival -organisaatio, paikallinen toimintaryhmä Pirityiset, sekä Pohjanmaan lipputoimisto Oy.


title: Kansantaiteenkeskus

text: Kaustisen kansantaiteenkeskus on itsenäinen kiinteistöosakeyhtiö jonka osakkeista suurimman osan omistaa Kaustisen kunta lisäksi kiinteistöyhtiön on osakkaina muutamia pienosakkaita.


title: Kansantaiteenkeskus

text: Rakennuksen Kaustinen-sali on peruskallioon louhittu 400 hengen konserttisali. Salista on sanottu, että se toteuttaa kaustislaisen kansanmusiikkimesenaatin Santeri Isokankaan haaveen ”täällä vielä kerran kivetkin soivat”.


title: Kansantaiteenkeskus

text:
Salissa pidetään muun muassa kansanmusiikkifestivaalien ja kamarimusiikkiviikon konsertteja.
Kiinteistöyhtiö on vuokrannut Kaustinen-salin Pohjanmaan Lipputoimisto Oy:lle joka järjestää salissa aktiivisesti tapahtumia myös muulloin kuin festivaalien tai kamarimusiikkiviikon aikaan. Lisäksi Kaustinen-salissa toimii vuodesta 2012 alkaen elokuvateatteri Kino Kansantaiteenkeskus.


title: Poroerotus

text: Poroerotus on tapahtuma, jossa porotokka ajetaan aitaukseen, pääasiallisena tarkoituksena merkitä vasat ja erottaa teuraaksi menevät porot muista. Samalla siitokseen jäävät eloporot luetaan lukulistoihin. Poroerotus on olennainen osa porotaloutta, joka on yhä tärkeä elinkeino suurimmassa osassa Lappia. Poron lihaa on vuosittain myytävänä noin kaksi miljoonaa kiloa.


title: Poroerotus

text: Vanhin kirjallinen tieto poronhoidosta löytyy kiinalaisesta tekstistä vuodelta 499 ennen ajanlaskun alkua, koskien Fusangin maata Siperiassa. Eurooppalaisissa kirjoituksissa poronhoito tulee esille tuhat vuotta myöhemmin. Vuonna 892 riimukirjoituksessa mainitaan norjalaiskuningas Ottarilla olleen 600 poroa. Suomen porokannoista löytyy kirjallista tietoa vasta 1500-luvun veroluetteloista, parisataa vuotta myöhemmin poroja laskettiin olevan Enontekiöllä 8000 ja Utsjoella 7000. Norjan lappalaiset laidunsivat pitkään porojaan Inarin alueella, mikä osaltaan hidasti koko Koillis-Lapin porotalouden kehitystä. Vuoden 1830 tienoilla Kuusamossakin oli tosin jo noin 13000 poroa. Poronhoidon perusyksikön muututtua siidasta eli lapinkylästä paliskuntaan 1800-luvun aikana myös porojen luettelointi ja niiden laiduntamisen hallinta kehittyivät. Tosin Suomen senaatti antoi vasta vuonna 1898 porojen laiduntamis- ja syöttöoikeutta koskevan päätöksen ja ensimmäinen varsinainen poronhoitolaki vahvistettiin vuonna 1932.


title: Poroerotus

text: Vaikka nykyisen lain mukaan erotuksia on pidettävä "tarpeellinen määrä" eli aina tarvittaessa, erotus on ennen muuta liittynyt porojen luontaiseen vuotuiskiertoon. Paliskuntien kehittyessä poroaitoja ja erotuspaikkoja rakennettiin laiduntamisalueille sen mukaan, että porot vasovat keväisin ja pariutuvat syksyisin samalla alueella. Kevät- tai alkukesän erotuksen päätarkoitus oli merkitä vastasyntyneet vasat omistajilleen ja päästää sitten tokat kesälaitumelle. Keväterotusalueiden aitaukset oli siksi rakennettu erityisesti vasojen merkintään. Samalla tuntemattomiksi jääneet vasat ja porot voitiin panna myyntiin ja toisten paliskuntien porot saatiin erilleen omista. Syksyisin taas erotettiin joukosta teuraat, ajoporot ja muut tarpeelliset eläimet ennen talvilaiduntamista pariutumis- eli rykimäajan jälkeen. Ajoporot eli härät kuohittiin. Syyserotuspaikat oli suunniteltu ennen muuta teurastusta silmällä pitäen.


title: Poroerotus

text: Erotuksen tärkeä ensivaihe on ajaa porot yhteen ja johdattaa ne erotusalueelle. Suuressa tokassa oli aikoinaan usein tuhansia poroja, kerralla aitaan ajettujen porojenkin määrä saattoi olla 5000. Erotusaidassa eli poropellossa poroja ei saanut jo 1800-luvulla käyttöön tulleiden sääntöjen mukaan pitää päivää kauempaa, kesäerotuksessa aika oli yleensä vielä paljon lyhyempi. Erotusaitausten muoto on kehittynyt satojen vuosien aikana, mutta on silti melko yhdenmukainen. Teurastusaitauksissa reunimmaisena on ns. suisto, josta eläimet ohjataan syöttöaitaan ja edelleen siulojen eli johdeaitojen kautta kaarteeseen. Sieltä ne siirretään pienemmissä erissä kirnuun, jossa elo- ja teurasporot erotellaan eri konttoreihin eli pienempiin erillisaitauksiin. Merkitsemisaitauksissa ei ole yleensä kirnua eikä konttoreita. Erotuksessa aitaan ajettujen eloporojen kylkeen karvapeitteeseen viilletään puukolla lukumerkit jotta sama poro ei tule kirjattua lukulistoihin useampaan kertaan. Porojen ajamiseen käytetään nykyään mönkijää, moottorikelkkaa tai matalalla lentävää helikopteria. Eteläisissä paliskunnissa kuljetetaan poroja usein syksyisin yhä jalkapatikassa ja vasta myöhemmin talvella kelkoin. Osa hirvaista eli urosporoista, joita ei viedä teuraaksi, kuohitaan ja niiden sarvet leikataan, sillä siitoshirvas ei ole kyseisenä vuonna kiiman vuoksi valmis teuraaksi. Poroja ei EU-direktiivien mukaan saa enää teurastaa erotuspaikalla, vaan ne on kuljetettava teurastamoon.


title: Poroerotus

text: Museoviraston ohjauksessa on kunnostettu ja restauroitu useita perinteisiä erotuspaikkoja: Kittilän "Sammalselkä", Inarin "Sallivaara", Savukosken Tanhuan "Saarivaara" sekä Utsjoen tuntureilla oleva kivinen "Ertigvaaran" porokaarre. Aitauksien ohella alueet sisältävät kämppiä, talleja ja muita rakennelmia. Ertigvaaran aidan rakentaja lienee Ivar Pieski (1819 - 1877), siitä kirjoitti jo Samuli Paulaharju. Sallivaara on taas yksi parhaiten säilyneitä vanhoja erotuspaikkoja, se sijaitsee seututie 955:ltä noin kuuden kilometrin päässä Repojoen varressa. Vanhin aitaus Sallivaarassa on vuodelta 1896 oleva lypsy- ja vasotuspaikka. Paikalla oli myöhemmin runsaasti kämppiä, vielä 1970-luvullakin yksitoista. Kunnostettu alue on merkittävä Lemmenjoen kansallispuiston alueen retkeilykohde. Sammalselän erotuspaikka on muutama kymmenen kilometriä Sallivaarasta etelään, Pokan alueella. Johdeaitojen rajaama alue on 60 hehtaaria, kaarteen alue 100x100 metriä ja kirnun 25x25 metriä. Eri poronomistajilla on lisäksi ollut omat konttoriaitauksensa. Alueen kahdeksan hirsiasumusta muodostavat pienoiskylän. Saarivaara sijaitsee Luiron rannalla Tanhuan kylässä, se rakennettiin todennäköisesti 1800-luvun lopussa ja sitä käytettiin tärkeänä erotuspaikkana aina 1950-luvulle saakka. Oraniemen paliskunta ylläpitää ja käyttää yhä kunnostettua aluetta, jossa on aitauksien lisäksi neljä kämppää ja talli.


title: The Man Who Sold the World

text: The Man Who Sold the World on David Bowien albumi, joka julkaistiin Mercury Records -merkillä Yhdysvalloissa marraskuussa 1970 ja Britanniassa huhtikuussa 1971.


title: The Man Who Sold the World

text: Koska Bowie vietti aikaa albumin nauhoitusten aikana uuden vaimonsa Angien kanssa, suuren osan kappaleista sovittivat kitaristi Mick Ronson ja basisti-tuottaja Tony Visconti. Albumi on äänimaailmaltaan huomattavasti raskaampi kuin Bowien edellinen albumi "Space Oddity". Ilmestyttyään albumin menestys jäi heikoksi. Paria vuotta myöhemmin, Bowien tehtyä läpimurtonsa, se nousi listoille Britanniassa.


title: The Man Who Sold the World

text: Nimikappaleesta "The Man Who Sold the World" on tehnyt cover-version muun muassa grungeyhtye Nirvana.


title: The Man Who Sold the World

text:
Albumin brittiläisen version kannessa Bowie on pitkällään pukeutuneena leninkiin. Tämä oli varhainen osoitus hänen kiinnostuksestaan hyödyntää androgyynistä ulkonäköään.
Alkuperäisessä Yhdysvaltojen julkaisussa on erilainen, sarjakuvamainen kansi. Sarjakuvakansi oli alkuperäinen idea levyn kanneksi ja Yhdysvalloissa oli jo ehditty aloittaa niiden painaminen. "Mekkokansi" ei siis ehtinyt Amerikan painoksiin.
Vuoden 1972 RCA:n uudelleenjulkaisussa on Ziggy Stardustin mustavalkoinen kuva.
Saksan liittotasavallassa albumi julkaistiin alun perin pyöreällä kannella.A-puoli
B-puoli


title: Ekokylä

text: Ekokylä on useimmiten pientaloista muodostuva kylämäinen asuntoryhmä, jossa asumiseen liittyy ekologisia tavoitteita. Usein asumiseen liittyy myös erilaisia sosiaalisia tavoitteita.


title: Ekokylä

text: Ekokylille ei ole yleisesti hyväksyttyä määritelmää. Hyvin erityyppisiä, ja ekologisilta periaatteiltaan hyvin erisuhtaisia asuntoryhmiä on nimitetty ekokyliksi. Ekokylä on määritteenä enemmän käsitteellinen kuin fyysinen; ekokyläksi voidaan nimittää myös kerrostaloihin tai vanhoihin rakennuksiin perustettuja ekologisin periaattein toimivia asuinyhteisöjä.


title: Ekokylä

text: Rakennetut ekokylät voidaan jaotella toimintansa ja sijaintinsa puolesta kolmeen tyyppiin:


title: Ekokylä

text: Kylät voidaan jaotella myös suhteessa ympäristöön:


title: Ekokylä

text: Rakennetut ekokylät kuuluvat jaottelun mukaan lähinnä ensimmäiseen polveen, kolmannen sukupolven ekokylät ovat harvinaisia.


title: Ekokylä

text: Ruotsin rakennuslaitos Boverket tuotti ekokylän kriteeristön vuonna 1991. Määritelmän mukaan ekokylässä tulisi toteutua seuraavat seikat:


title: Ekokylä

text: Yhdysvaltalaisen fil. tri Robert Gilmanin määritelmän mukaan:


title: Ekokylä

text:
Arkkitehti Pirjo Siipola tutki lisensiaatintyössään ekokyliä. Siipolan määritelmät ekokylälle:
Keuruun ekokylän eli "Kivijärven vanhan tilan" vanhimmat rakennukset ovat 1820-luvulta. Tilaan kuuluu useita suuria rakennuksia. Tila on toiminut aiemmin työsiirtolana ja pakolaisten vastaanottokeskuksena. Tilaa hallinnoi kaksi tahoa: "Keuruun Ekokylä-yhdistys" ja "Keuruun Ekokylän osuuskunta". Kaikilla asukkailla on oma asuntonsa. Lisäksi tilalla on yhteiskäytössä olevia tiloja, kuten ruokala ja kokoustila.


title: Ekokylä

text: Kylä pyrkii omavaraisuuteen ruoantuotannon ja energian suhteen. Tilalla viljellään maata luomumenetelmin, ja tuotetaan uusiutuvaa energiaa aurinkopaneeleilla, puuhakkeella ja pelleteillä. Tilalla pidetään myös hevosia. Kylään on ollut suunnitteilla oma koulu demokraattisen koulun periaatteiden mukaan. Tilan asukkailta edellytetään osallistumista tilan yhteisiin töihin. Lisäksi heiltä peritään ruoan hinta ja normaali vuokra kiinteistöjen huolto- ja ylläpitokustannusten kattamiseksi. Monet asukkaista tekevät töitä kylän ulkopuolelle.


title: Ekokylä

text: Toukokuussa 2006 kylässä asuu vakituisesti 25 henkilöä, iältään 1–80 vuotta. Erään haastattelun mukaan asukkaat ovat valinneet Keuruun ekokylän, koska he ovat kiinnostuneita luonnonläheisestä elämäntavasta, ekologisesta yhteisöasumisesta, maanviljelystä, henkisestä kasvusta sekä mahdollisuudesta toteuttaa niitä kiinnostustensa kohteita, jotka eivät sovi kaupunkiin. Kylässä on pitempiaikaisten vuokralaisten lisäksi maksullisia asuntoja matkailijoille. Vieraille tarjotaan majoitus ja täysihoito, sekä ajanvietettä kuten luontaishoitoja, ratsastusta, patikointia, pyöräilyä, soutua, uintia ja saunontaa. Lisäksi vieraita kannustetaan osallistumaan tilan töihin. Tilalla myös myydään puutarhan tuotteita ja taidekäsitöitä, sekä järjestetään kursseja muun muassa perinnetaidoista ja käsitöistä.


title: Ekokylä

text: Kylässä on koettu vaikeuksia löytää yhteisille töille tekijöitä. Joitakin resursseja on ollut alikäytössä, esimerkiksi kasvimaa. Asukkaiden vaihtuvuus on ollut suurta. Jotkut asukkaat ovat kaivanneet enemmän virikkeitä esimerkiksi vieraita varten. Tilaan kuuluvien, aikaisemmin laitoskäytössä olleiden rakennusten tyyliä on vieroksuttu.


title: Ekokylä

text: Bromarvin Marttayhdistys on rakentanut lahjoitusvaroilla ekokylän. Kylän suunnitteluun on vaikuttanut vahvasti arkkitehti Bruno Erat. Kylä koostuu neljästä neljän perheen minikerrostalosta, kahdesta paritalosta, näiden huoltorakennuksista sekä lämmöntuotantoon ja vedenpuhdistukseen tarvittavista rakennuksista. Kylän talot on rakennettu lähiseudulta saatavista materiaaleista kuten puusta ja kierrätysosista. Rakennukset hyödyntävät passiivista aurinkoenergiaa. Lämpäeristeenä on käytetty selluvillaa. Ilmanvaihto on painovoimainen. Jätevesi erotellaan ja puhdistetaan osin itse biologisin menetelmin. Lämpöenergia tuotetaan omassa lämpökeskuksessa aurinkokeräimillä ja puuhakkeella.


title: Ekokylä

text: Kangasalan ekokyläksi on kutsuttu "Kangasalan yhteiskylää". Kylässä on paikallinen, yhteisesti hoidettu jäteveden käsittelyjärjestelmä. Lisäksi asuinrakennuksissa on kompostoivat käymälät. Eroteltu virtsa käytetään pellolla lannoitteena. Yhteiskylän veden käyttö on alle puolet verrattuna tavallisiin omakotitaloihin. Sähkön kulutus on myös selvästi keskimääräistä pienempi. Lämpöenergia tuotetaan omassa lämpökeskuksessa puuhakkeella. Kylän asukkaista lähes puolet tekee etätyötä kotonaan.


title: Ekokylä

text: Katajamäen ekoyhteisö sijaitsee Mänttä-Vilppulan kunnan Elämänmäellä.


title: Ekokylä

text: Katajamäen ekoyhteisö on noin seitsemän asukkaan vakituinen koti. Aiemmin Helsingissä toimineen parantolan siirsi Katajamäkeen suomalainen tohtori Edvard Wilhelm Lybeck vuonna 1905. Paikaksi etsittiin Elämänmäen ja Elämänjärven eli Elänteen vieressä oleva luonnonkauniilla paikalla sijaitseva ikimetsä, jonne parantola rakennettiin. Parantolassa mielisairaita hoidettiin luonnonmukaisilla hoitomenetelmillä kuten savusauna- ja yrttihoidoilla sekä värivalo- ja aurinkovalohoidoilla. Potilaat mm. menivät alastomina avoimille lavoille ottamaan ilmakylpyjä. Puihin tehtiin ilmalavoja eli "linnunpesiä". Näihin Lybeck sijoitti potilaita oleilemaan, nukkumaan ja jopa asumaankin.


title: Ekokylä

text: Elämänmäen parantolan toiminta loppui vuonna 1917 sisällissodan melskeissä. Tämän jälkeen rakennus on toiminut mm. vanhainkotina ja Helsingin kaupungin omistamana kesäsiirtolana. Talo jäi tyhjilleen, kun Helsingin kaupunki lakkautti 1990-luvun laman aikaan lähes kaikki kesäsiirtolansa. Nykyiset asukkaat vuokrasivat talon ensin vuonna 1993 itselleen ja lopulta vuonna 1998 tila hankittiin omaan käyttöön Helsingin kaupungin kieltäydyttyä vuokraamaan sitä edelleen. Laina otettiin yhdistyksen nimelle, jotta omistussuhteista ei aiheutuisi henkilöristiriitoja ja lainan myönsi Mikkelin osuuspankin alaisena toiminut ekopankki. Päärakennus paloi täysin vuoden 2010 lopussa.


title: Ekokylä

text: Ekoyhteisön tavoitteena on luoda lämminhenkinen yhteisö, jossa toisista välitetään. Tämän takia uusien asukkaiden täytyy ensin asua koeajalla yhteisössä, jotta selviää, kuinka hyvin he tulevat toimeen vakiasukkaiden kanssa. Asukkaina yhteisössä on monenlaisia osaajia, mm. kansanparantaja ja huovuttaja. Osa asukkaista toimii yrittäjinä ja osa taas elää työttömyyskorvauksilla tehden mahdollisesti välillä töitä yhdistykselle työllistettyinä ja välillä myös naapureille. Paikallisten työvoimaviranomaisten suhtautuminen ekokylän asukkaisiin on ollut ymmärtäväistä ja he ovat sallineet toiminnan, joskin linja on kiristynyt 2000-luvulla.


title: Ekokylä

text: Katajamäen olisi mahdollista olla täysin omavarainen, mutta yleensä tähän ei pyritä. Omavaraisuus saavutetaan tavallisesti noin puoliksi. Paljon myös ostetaan yhteisön ulkopuolelta. Vuokraa ekokylä perii asukkailtaan 200 euroa kuukaudessa ja ylläpitokulut muodostavat 60 euroa kuukaudessa. Asukkaiden kohdalla, joilla ei ole mahdollisuus saada mistään rahaa syystä tai toisesta, on joustettu ja he saavat asua yhteisössä, mikäli osallistuvat enemmän yhteisön ylläpitoon tekemällä tarpeellisia töitä.


title: Ekokylä

text: Katajamäellä on viime vuosina järjestetty esimerkiksi Maan ystävien kesäleirejä ja muitakin tapahtumia.


title: Ekokylä

text: Oulun eteläpuolella sijaitsevaan Kempeleeseen on rakennettu kymmenen omakotitalon kylä, joka alkuvaiheessa oli irti valtakunnan sähköverkosta. Kylä oli tässä suhteessa maan ensimmäinen. Talojen tarvitsema lämpö ja sähkö tuotetaan pääosin häkäpönttötekniikkaan perustuvassa pienvoimalassa, joka käyttää polttoaineenaan puuhaketta. Sähkön ja lämmön yhteistuotanto on tunnettua suurissa voimalaitoksissa, mutta pienissä puulämpölaitoksissa se ei ole onnistunut ennen kotimaisen yrityksen kehittämää säätyvää lämpökerroskaasutinta, joka tuottaa entistä puhtaampaa kaasua generaattorin moottorille. Kylän varavoimala toimii rypsiöljyllä. Näillä keinoilla kylän asukkaan vuosittaisen energialaskun pitäisi pysyä alle tuhannen euron. Kylän rakennustyö alkoi keväällä 2009. Keväällä 2015 ekokylä liittyi paikalliseen sähköverkkoon tasoittaakseen kulutuksen ja oman tuotannon epätasapainon.Ruotsissa ekokyliä on kymmeniä. Vaikka tavoitteet eroavat eri kylissä, ovat toteutetut kohteet kuitenkin varsin samankaltaisia. Asukasluku vaihtelee 5–50 ruokakunnan välillä. Kylät sijaitsevat usein yhdyskuntarakenteen ulkopuolella ja pyrkivät mahdollisimman omavaraiseen energian ja veden käyttöön, sekä ravinnontuotantoon. Kierratys on toteutettu määrätietoisesti. Sosiaalista kanssakäymistä korostetaan, ja kohteissa on tiloja muun muassa yhteisiä tilaisuuksia varten.


title: Ekokylä

text: Eri puolille Saksaa on viimeisten 30 vuoden aikana rakennettu 172 ekokylää vaihtelevin ekostandardein. Kylistä suunnilleen puolet muodostuu pientaloista, toinen puoli kerrostaloista. Asukkaita niissä on yhteensä vajaat 60 000, ts. 0,073% koko maan väestöstä. Kylien määrä kasvaa vain runsaan prosentin vuosittain, koska ekologisen suunnittelun taitavia yrityksiä on liian vähän, eikä eri kokeiluista saatuja kokemuksia käytetä hyödyksi. Saksassa ekoasumisen kustannukset ovat keskiluokan ulottuvilla. Kunnat ja valtio rahoittavat perusinvestointeja kuten aurinkopaneeleita.


title: Ekokylä

text: Ekokylät ovat järjestäytyneet maailmanlaajuiseksi verkostoksi "The Global Ecovillage Network", jonka puitteissa välitetään tietoa, järjestetään koulutusta ja vierailuja eri puolille maailmaa.


title: JK Narva Trans

text: Jalgpalliklubi Narva Trans, myös Trans Narva tai FC Narva Trans on jalkapalloseura Narvasta, Virosta. Seuran miesten edustusjoukkue pelaa maan pääsarjassa Meistriliigassa. Seura perustettiin vuonna 1979 nimellä "Avtomobilist Narva". 1980-luvulla se tunnettiin nimellä "Autobaas Narva".


title: FC Warrior Valga

text: FC Warrior Valga on jalkapalloseura Tallinnasta, Virosta. Seuran miesten edustusjoukkue pelaa maan viidenneksi korkeimmalla sarjatasolla III liigassa. Seura perustettiin vuonna 1997 nimellä "FC Valga" Valgan kaupungissa, mutta muutti sittemmin Tallinnaan. Nykyisen nimensä se otti käyttöön kaudeksi 2006.


title: JK Tulevik Viljandi

text: Tulevik Viljandi on jalkapalloseura Viljandista, Virosta. Seuran miesten edustusjoukkue pelaa maan kolmanneksi korkeimmalla sarjatasolla, II liigassa.


title: JK Tulevik Viljandi

text: Seura perustettiin vuonna 1912 nimellä "Viljandi FK". Vuonna 1991 se käytti nimeä Viljandi JK ja vuodesta 1992 lähtien nykyistä nimeään. Joukkueen suurimmat saavutukset ovat kaksi finaalipaikkaa Viron cupissa, vuosina 1999 ja 2000.


title: JK Tulevik Viljandi

text: Vuonna 2006 joukkue sijoittui sarjassa toiseksi viimeiseksi ja joutui putoamiskarsintaan Tallinnan Kalevia vastaan, jolle se lopulta hävisi vierasmaalisäännöllä. Se kuitenkin säilytti paikkansa pääsarjassa kun Maag ja Tammeka yhdistyivät JK Maak Tammekaksi ja jätti liigaan yhden paikan vapaaksi.


title: Angervo

text: Angervo on useiden eri kasvisukujen nimen osa sekä sukunimi:


title: Martin Clunes

text: Alexander Martin Clunes (s. 28. marraskuuta 1961, Wimbledon, Suur-Lontoo) on englantilainen näyttelijä, joka on esiintynyt useissa brittiläisissä komediasarjoissa. Parhaiten hänet tunnetaan sarjoista "Doc Martin" ja "Huonosti käyttäytyvät miehet".


title: Martin Clunes

text: Vuodesta 2004 Clunes on näytellyt pääosaa vaimonsa Philippa Braithwaiten tuottamassa sarjassa "Doc Martin". Sarjaa on esitetty yli 70 maassa, ja sen suosio on tehnyt avioparista miljonäärejä. He asuvat hevostilalla Dorsetissa, ja Clunes on toiminut The British Horse Societyn johtajana.


title: S/S Ukkopekka

text: Höyrylaiva S/S Ukkopekka on Suomen rannikon viimeinen reittiliikenteessä oleva matkustajahöyrylaiva. Aluksen kotisatama on Turku ja sen laituripaikka on Aurajoessa Martinsillan vieressä, samassa paikassa, jossa vanhemmat turkulaiset ovat nähneet sen vuosien ajan S/S Turkuna.


title: S/S Ukkopekka

text: Alus on vieraillut S/S Ukkopekkana lukuisissa Suomen rannikkokaupungeissa kuten Helsingissä, Tammisaaressa, Hangossa, Uudessakaupungissa, Raumalla ja useissa Saaristomeren alueen kunnissa. Se on toiminut myös Turun alueen talouselämän esittelytilana Tukholmassa ja ravintolalaivana useana talvena Piritan satamassa Tallinnassa Neuvostoliiton vallan aikana sekä edustusristeilyllä Kiinan korkeimman johdon valtiovierailun aikana presidentin kesäasunnolla Kultarannassa Naantalin Luonnonmaalla.


title: S/S Ukkopekka

text: S/S Ukkopekan omistaa Höyrylaivaosakeyhtiö S/S Ukkopekka. Alus kulkee kesäisin reittiliikenteessä Turun ja Naantalin välillä. Lisäksi Turusta järjestetään iltaristeilyjä laituritansseihin Airiston Loistokarille sekä tilausristeilyjä.


title: S/S Ukkopekka

text:
Höyrylaiva s/s Ukkopekka, ex. s/s Turku
on rakennettu Hietalahden Sulkutelakka ja -Konepajalla Helsingissä 1938. Alus toimi Merenkulkulaitoksen Turun luotsipiirin tarkastusaluksena päätehtävänään merenkulun turvalaitteiden kunnossapito ja huolto. Eniten töitä teetti kaasulla toimivien majakoiden ja loistojen sekä linjavalojen kaasupullojen vaihto. Silloisen tarkastusaluksen tehtäviin kuului myös poijujen asennukset ja polttoaineiden kuljetukset majakoille. Lisäksi aluksella suoritettiin luotsien tutkintoajot ja se toimi luotsinvaihtopaikkana, kun laivaliikenne siirtyi talviväylille.


title: S/S Ukkopekka

text: Ensikosketuksen sotaan Turku sai joulukuun 21. päivänä 1939. Ilmapommituksen seurauksena alus sai sirpaleosumia.


title: S/S Ukkopekka

text: Toisen maailmansodan aikana Suomen merivoimat otti sen käyttöönsä, asentaen siihen 20 millimetrin Madsen-konetykin ohjaamon katolle ja keulakannelle (-pakalle) 40 mm ilmatorjuntatykin (Vickers). Aluksen peräkannelle asennettiin kiskot syvyyspommeille, syvyyspommeja sekä pommien sidontalaitteet sukellusveneiden torjuntaan. Laivan runkoon asennettiin myös vesikuuntelulaitteet. Alukselle majoittui tykkiryhmä. Aseistettuna se toimi saattoaluksena, meriliikenteen valvontatehtävissä Ahvenanmaan pohjoispuolella, sekä muualla saaristomerellä. Muita alukselle kuuluneita tehtäviä olivat mm. väylävartiointi ja sukellusveneiden kuuntelu.


title: S/S Ukkopekka

text: Kesällä 1941 alus sai erikoisen ja pitkän saattotehtävän. Tehtävänä oli saattaa s/s Tornator-rahtialus Ruotsista Suomeen reittiä Ahvenanmeri – Turun saaristo – Selkämeri – Merenkurkku – Vaasa. Lastina oli 5 000 tonnia rukiin jyviä. Lastin arvoa kuvaa se, että siitä riitti jokaiselle suomalaiselle noin puolitoista kiloa leipäviljaa. Aluksen piti osallistua myös Bengtskärin taisteluun, mutta se ajoi karille matkan aikana.


title: S/S Ukkopekka

text: Saattaja Turku osallistui myös ”Baltenflotte” tapahtumaan syyskuussa 1941. Paikalla oli iso määrä saksalaisia sota-aluksia, mukaan luettuna taistelulaiva Tirpitz, johon saattaja Turku piti yhteyttä.


title: S/S Ukkopekka

text: Sodan jälkeen alus oli Neuvostoliiton johtaman valvontakomission käytössä Suomessa säästyen siten pakkoluovutuksesta Neuvostoliittoon. Tehtävän päätyttyä se palasi takaisin alkuperäiseen tehtäväänsä. s/s Turkua käytettiin myös talvisin satamajäänmurtajana ja kelirikkoaluksena. Jo tammikuussa 1970 vanha hiililämmitteinen höyrykattila muutettiin öljylämmitteiseksi ja hiilisäiliöt muutettiin öljysäiliöiksi. Jostain syystä kattila ei toiminut öljylämmityksellä kunnolla ja alukseen vaihdettiin 1978 vanhan kattilan tilalle öljylämmitteinen höyrykattila merenmittausalus s/s Nautiluksesta.


title: S/S Ukkopekka

text: S/s Turku palveli täten vuosikymmeniä ja teki merkittävän uran sekä tarkastus- että sota-aluksena. Alus lähti eläkkeelle 1979 vuoden lopussa palatakseen vielä vuodeksi väylätöihin väyläalus Seilin potkuriongelmien takia.


title: S/S Ukkopekka

text: Tämän jälkeen se odotti turkulaisen Valmetin Pansion telakalla romuttamista, mutta siirtyikin yksityisomistukseen ja palasi lopulta vuonna 1986 erinäisten vaiheiden jälkeen takaisin kotilaituriinsa Aurajoen rantaan. Uusi omistaja, Seitsemän seinähullua veljestä -orkesterin Pentti-Oskari Kankaan perheen Höyrylaivaosakeyhtiö nimesi aluksen s/s Ukkopekaksi. Alus nimettiin perheen pojan Karioskari Ukkopekan mukaan, joka on myöhemmin siirtynyt jatkamaan isänsä ammattia aluksen päällikkönä.


title: S/S Ukkopekka

text: Ravintolatilat uudelleenrakennettiin talvella 1986–1987 Uudenkaupungin venetelakalla. Ravintolasalonkien 52 messinki-ikkunaa ovat peräisin vanhasta puolalaisesta matkustajarahtilaivasta, joka romutettiin Naantalissa. Aluksen mastot on lyhennetty 2000-luvun alussa, jotta se mahtuu kulkemaan Ukko-Pekan sillan alitse.


title: S/S Ukkopekka

text: Aluksella on vieraillut valtionpäämiehiä, diplomaatteja, ministereitä ja liike-elämän sekä viihdemaailman henkilöitä, esimerkkeinä Tove Jansson, arkkiatri Arvo Ylppö, viulutaiteilija Isaac Stern ja näyttelijä Bill Murray. Presidentit Kekkonen, Ahtisaari, Niinistö sekä Kiinan entinen presidentti Jiang Zemin.


title: S/S Ukkopekka

text:
S/s Ukkopekan on luokittanut ja katsastanut Trafi.
Alus saa ottaa 199 matkustajaa ja ravintolapaikkoja laivassa on 143.


title: S/S Ukkopekka

text: Laiva on rakennettu kulkemaan myös jäissä, ja sen runko on jäävahvistettu. Keulakin on tyypillinen sen ajan jäänmurtajan keula. Se kulki aikoinaan talvitehtävissä noin 20 senttimetrin teräsjäässä.